शांताराम यांची ११६ वी जयंती आणि ‘राजकमल’ या निर्मिती संस्थेच्या पंच्याहत्तरीचे निमित्त साधत गुगल डुडल आणि व्ही . शांताराम फांउडेशनतर्फे आजपासून एका अनोख्या उपक्रमाचा प्रारंभ करण्यात आला . गुगल डुडल या वेबसाईटवर ‘A Colossus of Indian Cinema’ या लिंकवर व्ही . शांताराम यांच्या आयुष्यावर आधारलेले व्हर्च्युअल प्रदर्शन आजपासून चित्रपट रसिकांना पाहायला मिळणार आहे . वाचा : ‘राजकमल’ ७५ वर्षांची वैभवी वाटचाल व्ही . शांताराम मोशन पिक्चर फांउडेशनचे अध्यक्ष किरण शांताराम आणि गुगल यांच्या संयुक्त विद्यमानाने हे अनोखे प्रदर्शन रसिकांसाठी खुले झाले आहे . शांतारामबापूंच्या चित्रपट कारकिर्दीविषयीचा दीर्घ आढावा घेण्यात आला आहे . शांतारामबापूंच्या जन्मापासून ते त्यांचे चित्रपटसृष्टीमधील पदार्पण , ‘प्रभात’मध्ये त्यांच्या प्रतिभेला फुटलेले धुमारे . तसेच त्यानंतर ‘राजकमल’ची स्थापना करून निर्मिलेल्या अनेक उत्कृष्ट चित्रपटांबाबत या प्रदर्शनात माहिती देण्यात आली आहे . ‘गुगल डुडल’ वेबसाईटवर कला आणि संस्कृती नावाचा एक विशेष विभाग आहे . या विभागात शांतारामबापूंना मिळालेले सर्व पुरस्कार , स्टुडिओतील चित्रीकरणाच्या जागा , ध्वनिमुद्रण स्टुडिओ यांची दृश्यफीतही चित्रपट रसिकांना पाहायला मिळणार आहे . तसेच शांतारामबापूंनी दिग्दर्शित केलेल्या सर्व चित्रपटांची वेगवेगळ्या आकारामधील दुर्मिळ पोस्टर्स आणि छायाचित्रेही या वेबसाईटवर अपलोड करण्यात येणार आहेत . चित्रपट अभ्यासक तसेच माहितीपट निर्माते - दिग्दर्शक संजीत नार्वेकर यांनी या प्रदर्शनाचे लेखन आणि मांडणी केली आहे . वाचा : अश्लील मेसेज पाठवणाऱ्या युजरला श्रुती मराठेने सुनावले खडे बोल गुगलच्या या उपक्रमाव्यतिरिक्त ‘व्ही . शांताराम फांउडेशन’तर्फेही आज त्यांची जयंती अनोख्या पद्धतीने साजरी केला जाणार आहे . व्ही . शांताराम यांचे ‘शांताराम’ हे आत्मचरित्र खूप गाजले . या आत्मचरित्राची मराठी आणि हिंदी आवृत्ती आता ‘बुकगंगा’ या वेबसाईटद्वारे जगभरात ई - बुक स्वरूपात उपलब्ध होणार आहे . राष्ट्रीय तसेच आंतरराष्ट्रीय पातळीवर एक परिपूर्ण दिग्दर्शक अशी व्ही . शांताराम यांची ख्याती आहे . ते एक उत्कृष्ट अभिनेते , कल्पक संकलक , वेगळी दृष्टी असलेले दिग्दर्शक आणि निर्माते होते . अनेक गुणवैशिष्ट्ये असलेल्या व्ही . शांताराम यांनी दिग्दर्शनची एक नवीन पद्धत रूढ केली . सामाजिक , आर्थिक , राजकीय प्रश्नांचे तरंग त्यांच्या चित्रपटांमध्ये उमटले होते . १९३० च्या दशकातील मूक चित्रपटांपासून ते १९८० च्या दशकामधील डिजिटल चित्रपटांच्या युगाचे ते साक्षीदार होते .


गोल्ड कोस्ट : राष्ट्रकुल क्रीडा स्पर्धेत नेमबाजीत 10 मीटर एअर पिस्तुल प्रकारात भारताच्या मनू भाकेरने सुवर्णपदक पटकाविले तर हिना सिद्धू हिने रौप्यपदकावर आपले नाव कोरले . राष्ट्रकुल क्रीडा स्पर्धेच्या आज चौथ्या दिवशी भारताला दुसरे सुवर्ण मिळाले . यामुळे भारताच्या खात्यात सहा सुवर्ण झाली आहेत . मनूने 240.9 गुण मिळवीत सुवर्णपदक मिळविले . हिनाने 234 गुण मिळवीत रौप्य पदक पटकाविले . तर , ऑस्ट्रेलियाच्या एलेना गालियाबोविच 214.9 गुण मिळवीत ब्राँझपदक मिळविले . सोळा वर्षीय मनूने पात्रता फेरीतच विक्रम मोडीत काढत अंतिम फेरीत प्रवेश केला होता . तिने 400 पैकी 388 गुण मिळविले होते . यापूर्वीचा विक्रम 379 गुणांचा होता .


कलाकार आणि त्यांच्या चाहत्यांमध्ये कायमच एक आगळे - वेगळे नाते निर्माण झालेले असते . सध्या सोशल मीडियामुळे या नात्यांचे स्वरुप आणखी बदलले असून कोणत्या कलाकाराने केलेले ट्विट चांगलेच गाजते . त्यावर चाहत्यांच्या प्रतिक्रिया आणि त्यामुळे झालेले वादळ यांचा नवा अध्यायच जणू सुरु झाला आहे . रविवारी सुरु असलेली आयसीसी वुमन्स वर्ल्डकपचा अंतिम सामना खेळण्यासाठी भारतीय महिला संघ लॉर्डस येथे गेला आहे . भारताने याआधीच्या सामन्यात इंग्लंडला हरविले आहे . या अंतिम सामन्यासाठी पंतप्रधान नरेंद्र मोदी , भारतीय संघाचा कर्णधार विराट कोहलीसह सचिन तेंडूलकर , विरेंद्र सेहवाग , रोहीत शर्मा , शिखर धवन यांसोबतच अनेकांनी शुभेच्छा दिल्या आहेत . याशिवाय बॉलिवूडमधील अनेक मोठ्या कलाकारांनीही महिला संघाला शुभेच्छा दिल्या . मात्र ऋषी कपूर यांनी केलेल्या एका ट्विटमुळे वादाला तोंड फुटले आहे . लॉर्डस मैदानावर क्रिकेटपटू सौरव गांगूलीच्या २००२ मध्ये झालेल्या त्या कृतीची पुनरावृत्ती होईल याचा संपूर्ण भारत देश वाट पाहात आहे . २००२ मध्ये झालेल्या सामन्यादरम्यान गांगुलीने सामना जिंकल्यावर अंगातील टीशर्ट काढून तो हातात घेऊन फिरवून आनंद व्यक्त केला होता . त्याचप्रमाणे महिला क्रिकेटपटू करतील असा ऋषी कपूर यांच्या ट्विटचा अर्थ होतो . त्यामुळे त्यांचे हे विधान त्यांचे चाहते आणि क्रिकेटचे चाहते यांना अजिबात पटलेले नाही . त्यामुळे नेटीझन्सची ते चांगलीच शिकार झाले आहेत आणि त्यांच्या या ट्विटवर चाहत्यांकडून मोठ्या प्रमाणात विरोध नोंदविला गेला आहे .


आमिर खानचा सुपरहिट सिनेमा ‘३ इडियट्स’चा आता रिमेक होणार आहे . एक प्रॉडक्शन हाऊस तब्बल आठ वर्षांनी राजकुमार हिरानी दिग्दर्शित ‘३ इडियट्स’चा रिमेक करणार आहे . पण हा रिमेक कोणत्या भारतीय भाषेत होणार नाही तर मॅक्सिकन भाषेत केला जाणार आहे . आमिर खान , आर . माधवन , करिना कपूर - खान , बोमन इराणी , शर्मन जोशी स्टारर ‘३ इडियट्स’ सिनेमाला मॅक्सिकनमध्ये ‘३ इडियोटास’ असे नाव दिले गेले आहे . या रिमेकमध्ये आमिरची भूमिका अभिनेता अलफांसो डोसाल करणार आहे . ‘३ इडियोटास’चा ट्रेलर पाहिल्यावर एक गोष्ट प्रकर्षाने जाणवते ती म्हणजे मूळ पटकथा , संहिता , दृश्य यामध्ये फारसा बदल केलेला नाही . अनेक दृश्यांत मूळ ‘३ इडियट्स’सारखाच सेट वापरण्यात आला आहे . मूळ सिनेमात आमिरचे नाव ‘रॅन्चो’ दाखवण्यात आले होते . तर या मॅक्सिकन रिमेकमध्ये त्या व्यक्तिरेखेचे नावही ‘पॅन्चो’ ठेवण्यात आले आहे . सिनेमातले काही विनोद तर जसेच्या तसे भाषांतर केले असल्याचे हा ट्रेलर पाहताना जाणवते . या रिमेकमध्ये काही वेगळं दिसणार की नाही हे तर सिनेमा प्रदर्शित झाल्यानंतरच कळेल . येत्या २ जूनला हा सिनेमा प्रदर्शित होणार आहे . भारतात बनलेल्या आमिरच्या ‘३ इडियट्स’चा सर्वात जास्त प्रभाव चीनमध्ये झाला होता . चीनमधल्या काही विद्यापीठांनी त्यांच्या विद्यार्थ्यांना नैराश्यातून बाहेर येण्यासाठी हा सिनेमा पाहायला सांगितले होते . ‘३ इडियट्स’ हा पहिला भारतीय सिनेमा आहे , ज्याने चीनमध्ये १०० कोटींची बॉक्स ऑफिस कमाई केली .


ग्रीन टी घेतल्याने हे होते , ग्रीन टी घेतल्याने ते चांगले होते असे आपण अनेकदा ऐकतो . महिला तर एखाद्या मैत्रिणीला त्याचा उपयोग झाला म्हणून मोठ्या उत्साहाने लगेच खरेदीही करतात . मात्र सुरुवातीला जोमाने सुरु केलेला एखादा पण ग्रीन टी ४ दिवसातच डब्यात बंद होतो . कधी चव आवडली नाही म्हणून तर कधी विसर पडला म्हणून असे अनेक संकल्प सुरु होतात खरे . मात्र काही दिवसांतच या नव्याची नवलाई संपून जाते . पण काही गोष्टी ठरवून विशिष्ट कालावधीसाठी केल्यास त्या निश्चितच फायदेशीर ठरु शकतात . मात्र आरोग्याच्या बाबतीत कोणतीही गोष्ट नव्याने सुरु करताना त्याबाबत पुरेशी माहिती असलेली केव्हाही चांगली . तर ग्रीन टी घेण्यामुळे होणारे फायदे खालीलप्रमाणे… निराशा घालविण्यासाठी फायद्याचा थेनाईन हे अमिनो अॅसिड असते हे अॅसिड चहाच्या पानात असते . निराशा कमी करण्यासाठी म्हणजेच आनंदी राहण्यासाठी शरीराला या अॅसिडची आवश्यकता असल्याने ग्रीन टी घेतल्यास व्यक्तीचे निराशेचे प्रमाण कमी होते . हृदयरोगासाठी उपयुक्त रक्तवाहिन्यांचे काम सुरळीत सुरु राहण्यासाठी तसेच त्या तंदुरुस्त राहण्यासाठी ग्रीनटी अतिशय उपयुक्त असतो . यामुळे रक्तदाबाचा त्रासही कमी होण्यास मदत होते . शरीरात रक्ताच्या गुठळ्या झाल्यास हृदयरोगाचा धोका असतो . मात्र ग्रीन टी घेतल्याने या गुठळ्या होत नाहीत आणि व्यक्तीचे हृदयरोगाच्या झटक्यापासून संरक्षण होते . अल्झालमर आणि पार्किनसन्सवर उपयुक्त ग्रीन टीमुळे मेंदूतील पेशी जास्त चांगल्या पद्धतीने काम करतात आणि या पेशी मृत होण्याचे प्रमाण कमी होते . तसेच खराब झालेल्या पेशींचा पुर्नसंचय करण्यास ग्रीन टी उपयुक्त ठरतो . त्यामुळे अल्झायमर आणि पार्किनसन्स होऊ नये म्हणून ग्रीन टी घेणे फायद्याचे ठरते . त्वचारोगांसाठी फायदेशीर वयोमानानुसार शरीरावर येणाऱ्या सुरकुत्या येतात . या सुरकुत्यांचे प्रमाण कमी राहावे यासाठी ग्रीन टी महत्त्वाचे काम करतो . ग्रीन टीमध्ये असणारे काही घटक यासाठी फायदेशीर ठरतात . उन्हामुळे शरीरावर येणारे डाग कमी करण्यासाठीही ग्रीन टीचा उपयोग होतो . वजन कमी करण्यासाठी उपयोगी शरीरातील चयापचय क्रीया सुरळीत करण्याचे काम ग्रीन टीव्दारे केले जाते . खाल्लेल्या अन्नाचे कॅलरीत रुपांतर होत असते . हे प्रमाण योग्य राखण्याचे काम ग्रीन टीच्या माध्यमातून केले जाते . त्यामुळे वाढलेली चरबी आणि वजन कमी होण्यास ग्रीन टी उपयुक्त ठरतो . जाणून घ्या कोणत्या गोष्टींमुळे तुमचे वजन होत नाही कमी


काही वर्षांपूर्वी व्हॉट्स अॅप लाँच झालं तेव्हा या मेसेजिंग अॅपला जगभरातून तुफान प्रतिसाद मिळेल याची कल्पनाही कोणी केली नव्हती , पण अल्पावधीतच हे अॅप लोकप्रिय झालं . व्हॉट्स अॅपमुळे साऱ्या गोष्टी सहज शक्य झाल्या फक्त मेसेजिंग अॅप एवढीच या अॅपची मर्यादा न राहता फाईल सेंडिंग , वॉईस मेसेज , व्हिडिओ व्हॉइस कॉलिंग अशा अनेक सुविधा व्हॉट्स अॅपनं पुरवल्या . जशी युजर्सची गरज वाढत गेली तशी या अॅपनं अनेक फीचर्स अपडेट केली . आता पुढील काही दिवसांत व्हॉट्स अॅप आणखी काही फीचर्स आणणार आहेत ज्यामुळे हे अॅप वापरणं अधिक सुलभ जाणार आहे . तेव्हा ही फीचर्स कोणती ते आपण पाहू . क्लिक टू चॅट या फीचरमुळे आता युजर्सनां त्यांच्या कॉन्टॅक्ट लिस्टमध्ये सेव्ह नसणाऱ्या युजर्सनांही मेसेज पाठवता येणार आहे . अनेकदा पहिल्यांदा व्हॉट्स अॅप मेसेज करायचा असेल तर आपल्या त्या त्या व्यक्तींचा नंबर फोनमध्ये सेव्ह करावा लागतो पण ही कटकट आता येणाऱ्या काळात संपणार आहे . ग्रुप व्हिडिओ कॉल व्हॉट्स अॅप ग्रुप व्हिडिओ कॉल या फीचरवर गेल्या कित्येक महिन्यांपासून काम करत आहे . नुकत्याच पार पडलेल्या Facebook’s F8 conferenceमध्ये कंपनीनं व्हॉट्स अॅप ग्रुप व्हिडिओ कॉलचं प्रात्यक्षिकही दाखवलं . अनेक व्यावसायिकांना या फीचरचा फायदा होणार आहे . यामुळे एकापेक्षा अधिक युजर्स एकाचवेळी व्हिडिओ कॉलिंगद्वारे एकमेकांशी संवाद साधू शकतात . सिलेक्ट ऑल या फीचरमुळे युजर्सनां आलेले नवीन मेसेज ‘read’ किंवा ‘unread’ अशा प्रकारात मार्क करता येणार आहेत . पण त्याचबरोबर युजर्सना या फीचरमुळे लवकर चॅट्स डिलिटही करता येणार आहे . न्यू मीडिया व्हिजिबीलिटी फीचर या फीचरमुळे मोबाईल गॅलरीमधून युजर्सना व्हॉट्स अॅप मीडिया कन्टेन्ट हाइड करून ठेवता येऊ शकतो . सध्या व्हॉट्स अॅप बिटा व्हर्जन २ . १८ . १५९ वर हे फीचर उपलब्ध आहे . फेसबुक पोस्ट व्हॉट्स अॅपवर या फीचरमुळे युजर्सनां त्यांच्या फेसबुक पोस्ट व्हॉट्स अॅपवर असणाऱ्या मित्र - मैत्रिणींना शेअर करता येणार आहे . व्हॉट्स अॅप फेसबुकला जोडण्याचा हा फेसबुकचा नवीन प्रयत्न असणार आहे .


रिओ ऑलिम्पिक स्पर्धेत उपांत्यपूर्व फेरीपर्यंत मजल मारणाऱ्या किदम्बी श्रीकांतने जपान सुपर सीरिज बॅडमिंटन स्पर्धेत उपांत्यपूर्व फेरीत आगेकूच केली . उपांत्यपूर्व फेरीत वाटचाल करण्यासाठी श्रीकांतला अजय जयरामला नमवणे आवश्यक होते . पहिल्या गेममध्ये श्रीकांतने २१ - १६ अशी बाजी मारली . मात्र डाव्या पायाच्या घोटय़ाला झालेल्या दुखापतीमुळे अजयने माघार घेतली आणि श्रीकांतला विजयी घोषित करण्यात आले . आठव्या मानांकित श्रीकांतची पुढची लढत जर्मनीच्या मार्क झ्वाइब्लरशी होणार आहे . २०१४ मध्ये याच स्पर्धेत मार्कने श्रीकांतला नमवले होते . ‘‘घोटय़ाच्या दुखापतीमुळे माझ्या हालचालींवर मर्यादा आल्या . त्यामुळे माघार घ्यावी लागली . मात्र दुखापतीचे स्वरूप गंभीर नाही . थोडय़ा दिवसांच्या विश्रांतीनंतर पुन्हा कोर्टवर उतरेन , ’’ असे अजयने सांगितले . अन्य लढतीत व्हिक्टर अॅक्सलेनने भारताच्या एच . एस . प्रणॉयवर २१ - १६ , २१ - १९ अशी मात केली .


रणजी स्पर्धेच्या " अ ' गटात आणि गुणतालिकेतही अव्वल असलेल्या बलाढ्य सौराष्ट्र संघाशी उद्या ( ता . 14 ) पासून महाराष्ट्र संघाशी गाठ पडणार आहे . आघाडी आणि निर्विवाद विजयासाठी महाराष्ट्राला ही लढत महत्वाची असून अष्टपैलू केदार जाधव , कर्णधार अंकित बावणे , राहुल त्रिपाठी आणि घरच्या मैदानावर खेळणाऱ्या नाशिककर सत्यजित बच्छाववर मदार आहे . दुसरीकडे विजयी परंपरा कायम राखण्यासाठी सौराष्ट्रची धडपड असेल . लोढा समिती व बीसीसीआयच्या बदललेल्या नियम , धोरणानुसार होणाऱ्या या लढतीवर सुक्ष्म कॅमेऱ्याची नजर असेल . हुतात्मा अनंत कान्हेरे मैदानाची खेळपट्टी महाराष्ट्र संघासाठी कायमच " लकी ' राहिलेली आहे . आतापर्यतच्या सामन्यांसाठी महाराष्ट्रच्या क्युरेटरच्या मार्गदर्शनाखाली खेळपट्टी तयार केली जात . मात्र यंदा बीसीसीआयचे क्युरेटर रमेश म्हामुनकर यांच्या मार्गदर्शनाखाली फलंदाजी , गोलंदाजांना अनुकूल ठरेल अशी समतोल खेळपट्टी तयार करण्यात आली . त्यामुळे महाराष्ट्र - सौराष्ट्र हा सामना निश्चित निकाली निघेल यात शंका नाही . आज सकाळी दोन - अडीच तास दोन्ही संघानी कसून सराव केला . नाणेफेकीचा कौल महाराष्ट्राच्या बाजूने लागल्यास मोठी धावसंख्या उभारण्याचे ध्येय संघासमोर असेल . त्यात न्युझीलंडला गेलेला कर्णधार अंकित बावणे , केदार जाधव , उपकर्णधार राहुल त्रिपाठी , चिराग खुराणा , अनुपम संकलेचा यांच्यावर फलंदाजीची तर सत्यजित बच्छाव , अक्षय पालकर , समद फल्लाह , मंदार शंडारी , नौशाद शेख यांच्यावर गोलंदाजीची भिस्त आहे . केदार , अंकीतच्या समावेशामुळे मनोधैर्य उंचावले यापूर्वीच्या सामन्यात महाराष्ट्राने मुंबईवर पहिल्या डावाच्या आघाडीने वर्चस्व राखले . त्यातच आता अष्टपैलू केदार जाधव व अंकितचा समावेश असल्याने संघाचे मनोधैर्य उंचावले आहे . त्यामुळे सराव सत्रातही या संघाचा आत्मविश्वास उंचावलेला दिसत होता . पात्रता फेरी गाठण्यासाठी महाराष्ट्राला पुढील सर्व सामने जिंकणे गरजेचे आहे . त्यादृष्टीने नाशिकच्या सामन्यापासून नियोजन केले असल्याचे प्रशिक्षक सुरेंद्र भावे यांनी सांगितले . सौराष्ट्रचे पात्रता फेरीसाठी प्रयत्न महाराष्ट्र - सौराष्ट्र हे दोन्ही संघ नाशिकला प्रथमच आमने - सामने आले आहे . आपला सहावा सामना खेळणाऱ्या सौराष्ट्रने दोन सामन्यात निर्विवाद विजय संपादन केल्याने तसेच इतर चार सामन्यात आघाडी घेत वर्चस्व राखले . त्यामुळे 19 गुणांसह गटात ते अव्वल आहे . आता उर्वरित सामन्यापेक्षा पात्रता फेरीच्यादृष्टीने त्यांनी नियोजन केले असल्याचे त्यांच्या बोलण्यातून जाणवले . विनामूल्य प्रवेश , शिर्केची दोन दिवस उपस्थिती उद्या ( ता . 13 ) सकाळी पावणेनऊला खासदार , आमदार , महापौर यांच्यासह जिल्हाधिकारी , विविध विभागाच्या अधिकाऱ्यांच्या उपस्थितीत नाणेफेक होईल . तत्पूर्वी फुगे सोडून या सामन्याचे औपचारिक उद्घाटन होणार असून त्यानंतर साडेनऊला सामना सुरु होईल . या स्पर्धेच्यानिमित्ताने जेष्ठ क्रीडासंघटक , महाराष्ट्र्रिकेट संघटनेच्या व्यवस्थापन समितीचे सदस्य अजय शिर्के हे दोन दिवस नाशिकमध्ये उपस्थित राहणार आहे . नाशिककरांना सामन्याचा आनंद घेता यावा , यासाठी सामना विनामूल्य प्रवेश असेल . जास्तीत जास्त नाशिककरांना सामन्याचा आनंद घ्यावा , असे आवाहन संयोजकांनी केले आहे . बीसीसीआयची करडी नजर गेल्या वर्षीपासून बीसीसीआयने कडक धोरण अवलंबिले आहे . दोन्ही संघाचे ड्रेसिंग रूम , पॅव्हेलियन , मिडीया कक्ष , प्रथमोपचार , धावफलक , ध्वनिक्षेपक व्यवस्थायासह इतर सर्व बाबींवर बीसीसीआयचे कॅमेऱ्यांद्वारे करडी नजर असेल . त्यासाठी व्हिडीओ ऍनालिस्टसह काही महत्वाच्या अधिकारी , निरीक्षकांची नियुक्ती करण्यात आली आहे . ते दिवसभर सामनास्थळी उपस्थित राहून या नोंदी करून बीसीसीआयला आपला अहवाल देतील . महाराष्ट्राकडून प्रतिनिधीत्व केलेले नाशिकचे रणजी खेळाडू जिभाऊ जाधव , बाळ दाणी , चंदु गडकरी , अन्वर शेख , बी . जयंतीलाल , प्रकाश माळवे , राजु लेले , सलील अंकोला , रमेश वैद्य , प्रशांत राय , भगवान काकड , शेखर गवळी , अमित पाटील , अभिषेक राऊत , सुयश बुरकुल , सलील आघारकर , साजित सुरेशनाथ , सत्यजित बच्छाव , मुर्तुझा ट्रंकवाला


सॅलेड असं जरा चकचकीत नाव असलं तरी पूर्वीपासून कोशिंबीर म्हणून आपल्या जेवणात असणारा हा पदार्थ आपल्या चांगल्याच परिचयाचा आहे . आता ही कोशिंबीर ताटात हवीच का ? ताटाची शोभा वाढविण्यासाठी सणावाराला ठिक आहे पण रोजच्या जेवणात कोशिंबीर किंवा सॅलेड काय गरज आहे असा प्रश्न जर आपल्याला पडला असेल तर त्याची उत्तरे वेळीच जाणून घेणे गरजेचे आहे . सॅलेड आहारात का महत्त्वाचे आहे ? त्यात आरोग्याला उपयुक्त असे कोणते घटक असतात ? ते कधी आणि किती प्रमाणात खावे ? याचा आढावा घेऊया… १ . सध्या जीवनशैली वेगाने बदलत असल्याने हे बदल शरीर धाटणीला झेपत नाहीत आणि त्रास सुरु होतात . हे त्रास काही रोगांच्या स्वरुपात दिसू लागतात . याची उदाहरणे म्हणजे मूळव्याध , बद्धकोष्ठता इत्यादी २ . धकाधकीच्या जीवनातही आपले आरोग्य चांगले ठेवायचे असेल तर आहारात कोशिंबीर किंवा सॅलेडला पर्याय नाही . याचे कारण म्हणजे सॅलेडमध्ये असणारे तंतूमय पदार्थ आरोग्यासाठी अतिशय उपयुक्त असतात . ३ . आपण रोजच्या जेवणात ज्या भाज्या खातो त्या शिजवलेल्या असल्याने त्यातील जीवनसत्त्वे काही प्रमाणात कमी होतात . परंतु सॅलेड कच्चे खाल्ल्याने त्यातून शरीराला आवश्यक असणारी जीवनसत्त्वे मिळतात . ४ . कोशिंबीर करताना त्यावर फोडणीऐवजी दही किंवा लिंबू घातले तर क जीवनसत्व देखील मिळते . मधुमेह , बिपी असणाऱ्यांनी अशी कोशिंबीर आवर्जून खावी . ५ . बाहेर जेवायला गेल्यावर इटलियन , मक्सिकॅन अशी वेगवेगळ्या प्रकारची सॅलेड मिळतात . नवीन पिढीला ती आवडतातही . पण असे सॅलेड खाताना त्यामध्ये भाज्यांचे प्रमाण जास्त आणि चीज , मायोनिज याचे प्रमाण कमी असेल असे पहावे . ६ . मधुमेह , रक्तदाब , मुळव्याध , थायरॉईड हे आजार हल्ली अतिशय कमी वयात होतात . पण असे त्रास होऊ नयेत म्हणून मग बीट , गाजर , काकडी , कोबी , टोमॅटो हे सॅलेड घ्यायलाच हवेत . याशिवाय कडधान्य लिंबू पिळून जेवणात घेतल्यास तेही आरोग्यासाठी अतिशय चांगले असते . श्रुती देशपांडे , आहारतज्ज्ञ


ऑस्ट्रेलियाच्या गोल्ड कोस्ट येथे सुरु असलेल्या राष्ट्रकुल खेळांच्या स्पर्धेत भारतीय हॉकी संघाला आपली लय सापडलेली आहे . साखळी फेरीत आपला तिसरा सामना खेळणाऱ्या भारताने मलेशियावर २ - १ अशी मात करत उपांत्य फेरीतला आपला प्रवेश निश्चीत केला आहे . पाकिस्तानविरुद्ध पहिल्या सामन्यात भारताला २ - २ अशी बरोबरीत समाधान मानावं लागलं होतं . दुबळ्या वेल्सच्या संघावर भारताने मात केली , मात्र या सामन्यातही भारताला विजयासाठी ४ - ३ असं झुंजावं लागलं होतं . मलेशियाविरुद्धच्या सामन्यात भारताने आपली मरगळ झटकत दमदार पुनरागमन केलं . भारताकडून तरुण ड्रॅगफ्लिकर हरमनप्रीत सिंहने दोन गोल केले . त्याचे हे गोल सामन्यात निर्णायक ठरले . मलेशियाकडून फैजल सारीने १६ व्या मिनीटाला गोल करत बरोबरी साधण्याचा प्रयत्न केला , पण हरमनप्रीतने त्याच्या या प्रयत्नांना सुरुंग लावला . साखळी फेरीत भारताचा इंग्लंडविरुद्ध सामना अजुन बाकी आहे . उपांत्य फेरीत भारताला ऑस्ट्रेलियाविरुद्ध खेळणं टाळायचं असल्यासं , इंग्लंडविरुद्धच्या सामन्यात भारताला विजय मिळवणं आवश्यक आहे .


उत्तर प्रदेशमधील अलाहाबाद येथे अभिनेता अजय देवगणच्या चित्रपटात गुंतवणूक करण्याच्या नावावर २०० कोटी रुपयांना गंडा घातल्याची घटना समोर आली आहे . याप्रकरणात माजी मिस जम्मू आणि अभिनेत्री अनारा गुप्ता हिचाही हात असल्याचे कळते . सिने’नॉलेज’ : या मराठी अभिनेत्रीचे नाव काय ? सूत्रांकडून मिळालेल्या वृत्तानुसार , अनारा गुप्ता हिच्यासह एक व्यक्ती अलाहाबाद येथे एक बोगस निर्मिती संस्था चालवतो . ही कंपनी अजयच्या चित्रपटात गुंतवणूक करण्याच्या नावावर हजारो लोकांना फसवतेय . अनारा , कथित दिग्दर्शक ओमप्रकाश यादव आणि आणखी पाच लोकांवर यासंबंधी गुन्हा दाखल करण्यात आला आहे . याप्रकरणात दोन व्यक्तींना अटक केल्याचेही कळते . PHOTOS : शाही विवाहसोहळ्यात बांधली गेली आश्का - ब्रेंटची लग्नगाठ २००१ मध्ये मिस जम्मू झालेली अनारा सेक्स टेपमुळे चर्चेत आली होती . या घटनेनंतर अनारा , तिची आई आणि तीन भाऊ यांना अटक करण्यात आली होती . या व्हिडिओची हैदराबादमध्ये फॉरेन्सिक तपासणी करण्यात आल्यानंतर त्यातील मुलगी अनारा नसल्याचे समोर आले . पण , चंदीगढमध्ये करण्यात आलेल्या तपासणीत याच्या अगदी उलट निष्कर्ष समोर आला . अनेक भोजपुरी चित्रपटांमध्ये अनाराने काम केले आहे .


। । मिलिंद ढमढेरे आठवडय़ाची मुलाखत : नीलिमा जोगळेकर - बर्वे , आंतरराष्ट्रीय खेळाडू व पंच इंडियन प्रीमियर लीग ( आयपीएल ) हे केवळ आर्थिक फायदा करून देणारे साधन नसून युवा खेळाडूंना अनुभव मिळवण्यासाठी व राष्ट्रीय संघात स्थान मिळवून देणारे उत्तम व्यासपीठ आहे . पुरुषांप्रमाणेच महिलांसाठी आयपीएल स्पर्धा हे स्वागतार्ह पाऊल आहे . यंदा त्याची पायाभरणी केली आहे , असे आंतरराष्ट्रीय खेळाडू व पंच नीलिमा जोगळेकर - बर्वे यांनी सांगितले . मुंबईत नुकतीच महिलांची प्रायोगिक तत्त्वावर आयपीएल स्पर्धा घेण्यात आली होती . या स्पर्धेसाठी मुख्य पंच म्हणूनही बर्वे यांना काम करण्याची संधी मिळाली होती . बर्वे यांनी सहा कसोटी सामने व विश्वचषक स्पर्धेसह २० एक दिवसीय सामन्यांमध्ये भारतीय संघाचे प्रतिनिधित्व केले आहे . त्यांनी न्यूझीलंडविरुद्धच्या कसोटीत भारताचे नेतृत्वही केले होते . स्पर्धात्मक क्रिकेटमधून निवृत्त झाल्यानंतर प्रशिक्षक व पंच म्हणून त्या कार्यरत आहेत . महिलांच्या आयपीएलविषयी व खेळाच्या विकासाबाबत त्यांनी ‘लोकसत्ता’ प्रतिनिधीशी संवाद साधला . महिलांना मुळातच खूप कमी सामने खेळायला मिळतात . ऑस्ट्रेलिया व इंग्लंडमध्ये महिला क्रिकेटपटूंसाठी लीग आयोजित केल्या जात असतात . भारताच्या काही खेळाडू या लीगमध्ये सहभागी होत असतात . मात्र भारतीय संघातील किंवा संघात स्थान मिळवण्यासाठी उंबरठय़ावर असलेल्या प्रत्येक खेळाडूला तशी संधी मिळत नाही . आपल्या देशातील पुरुषांच्या आयपीएलमध्ये आपल्या देशाबरोबरच अनेक देशांचे अनुभवी व युवा खेळाडूही खेळतात . महिलांकरिता असे सामने आयोजित केले , तर निश्चितच महिला क्रिकेटच्या प्रसारास चालना मिळेल या दृष्टीनेच यंदा प्रायोगिक तत्त्वावर महिलांचे आयपीएल सामने घेण्यात आले होते . आंतरराष्ट्रीय स्तरावरील विविध सामने व स्पर्धाची कार्यक्रमपत्रिका ठरविताना महिलांच्या आयपीएलचा समावेश केला , तर या आयपीएलचा दर्जा उंचावण्यास मदत होईल . मुळातच महिलांच्या सामन्यांना प्रेक्षकवर्ग मर्यादित असतो . त्यातच हे सामने भर उन्हात घेण्यात आले होते . त्यामुळे अपेक्षेइतका प्रेक्षकांचा प्रतिसाद नव्हता . खेळाडूंच्या कामगिरीवरही उन्हाचा थोडासा अनिष्ट परिणाम झाला . असे सामने घेताना योग्य नियोजन केले पाहिजे . आयपीएलचा ज्वर सुरू असतानाच पुरुषांच्या दोन सामन्यांमधील मधल्या दिवशी महिलांचे आयपीएल सामने घेतले , तर प्रेक्षकांचा चांगला प्रतिसाद मिळेल . आम्ही जेव्हा सामने खेळत असताना सामन्यांच्या मोफत प्रवेशिका विविध शाळांमध्ये दिल्या जात असतात , त्यामुळे मुलींची मोठय़ा प्रमाणावर उपस्थिती असायची . आमचा खेळ पाहूनच आरती वैद्य , अमृता शिंदे यांनाही महिला क्रिकेट खेळण्याची प्रेरणा मिळाली . तसा प्रयोग महिलांच्या आयपीएलसाठी केला , तर महिला प्रेक्षकांचा भरपूर प्रतिसाद मिळेल . महाराष्ट्रात महिला क्रिकेटसाठी भरपूर नैपुण्य उपलब्ध आहे . महिलांच्या सामन्यांची संख्या वाढली आहे . काही ठिकाणी मर्यादित षटकांचे सामनेही आयोजित केले जात आहेत . मात्र त्यास संघटनात्मक स्तरावर पाठबळ मिळण्याची गरज आहे . राज्य संघटनांचे पाठबळ मिळाले , तर प्रायोजकांची संख्या वाढेल व अशा स्पर्धाच्या संयोजनात सुसूत्रता येईल . मुंबईत दहा ठिकाणी मुलींसाठी क्रिकेट प्रशिक्षण वर्ग सुरू करण्यात आले आहेत . त्यामध्ये आठशेहून जास्त खेळाडू सहभागी झाल्या आहेत . अन्य शहरांमध्येही असे वर्ग आयोजित करण्याची गरज आहे . महिलांच्या आयपीएलसाठी सामनाधिकारी म्हणून काम करताना परदेशी खेळाडू व पंचांबरोबर संवाद साधण्याची संधी मिळाली . त्याचप्रमाणे काही संघटकांबरोबरही चर्चा करता आली . महिलांच्या आयपीएलबाबत खूप सकारात्मक वातावरण आहे . महिलांनाही क्रिकेटमध्ये खेळाडू , प्रशिक्षक , पंच व समालोचक म्हणून काम करण्यास भरपूर संधी आहेत . फक्त निष्ठेने व जिद्दीने त्यामध्ये झोकून दिले पाहिजे . आशिया चषक स्पर्धेत भारताचेच वर्चस्व असते . तरीही पाकिस्तान , श्रीलंका व बांगलादेश या संघांचे आपल्यापुढे आव्हान असणार आहे . भारतीय संघात अनुभवी व युवा खेळाडूंचा योग्य समतोल असल्यामुळे विजेतेपदाची संधी आहे .


बीसीसीआयच्या निरीक्षकांकडून मैदानाची पाहणी महाराष्ट्र क्रिकेट संघटनेत उपाध्यक्षपद टिकवून ठेवणारे आणि जिल्हा संघटनेवर २००३ पासून मांड ठोकलेले अध्यक्ष धनपाल तथा विनोद शहा यांच्या कार्यकारिणीने तीन वर्षांच्या अंतरानंतर पुन्हा एकदा नाशिक येथे रणजी सामना मिळवला असून भारतीय क्रिकेट नियामक मंडळाच्या ( बीसीसीआय ) निरीक्षकांनी पाहणी करून तयारीला लागण्याचे निर्देश दिले आहेत . नाशिकच्या अनंत कान्हेरे मैदानावर ७ ते १० डिसेंबर या कालावधीत उत्तर प्रदेश विरुद्ध बडोदा हा रणजी सामना होणार आहे . नाशिकमधील हा १४वा रणजी सामना ठरणार आहे . २००५ पासून शहा आणि कंपनीने प्रत्येक वर्षी रणजी सामन्याचे आयोजन करण्यात यश मिळवले . २००६ मध्ये तर एकाच वर्षी दोन रणजी सामने झाले . सामने यशस्वी करण्याचे तंत्र आणि मंत्र चांगलेच आत्मसात झालेले असताना त्यात मागील तीन वर्षांपासून खंड पडला . गहुंजे येथे महाराष्ट्र क्रिकेट संघटनेच्या स्टेडियमवर सामने सुरू झाल्यापासून नाशिकच्या वाटय़ाला सामन्यांचे आयोजन बंद झाले होते . गहुंजे येथील स्टेडियमला कसोटी क्रिकेटचा दर्जा मिळण्यासाठी त्या ठिकाणी काही प्रथम श्रेणी सामन्यांचे आयोजन करणे आवश्यक होते . आता या स्टेडियमला कसोटी क्रिकेटचा दर्जा मिळाल्यामुळे नाशिकला या हंगामात रणजी सामन्याचे आयोजन करता येणार असून त्याची अधिकृत घोषणा होणे तेवढे बाकी असल्याची माहिती धनपाल शहा यांनी दिली . बीसीसीआयचे निरीक्षक धीरज परसाना यांनी पांडुरंग साळगावकर यांच्यासह अलीकडेच मैदानाची पाहणी करून जिल्हा संघटनेच्या पदाधिकाऱ्यांना काही किरकोळ सूचना केल्या . ड्रेसिंग रूममध्ये इतर आगंतुकांचा प्रवेश टाळण्यासह खेळाडूंच्या निवासाची व्यवस्था कुठे राहणार , याविषयी त्यांनी माहिती जाणून घेतली . जिल्हा संघटनेच्या विद्यमान पदाधिकाऱ्यांनी १० रणजी सामन्यांचे आयोजन यशस्वी केलेले असल्याने त्यांना विशेष काही सांगण्याची गरज नसल्याचेही परसाना यांनी नमूद केले . नाशिकमध्ये मागील महिन्यात झालेल्या पावसाचा उपयोग मैदानावरील लॉन , गवत यांच्यासाठी चांगलाच झाला असून याआधीच्या सामन्यांप्रमाणे पुढील सामन्याचे आयोजनही यशस्वी करण्यात येईल , असे जिल्हा संघटनेचे पदाधिकारी समीर रकटे यांनी सांगितले .


डासांमार्फत पसरणाऱ्या आजारांबाबत राष्ट्रीय पातळीवरील आकडेवारी खरी मानली तर गेल्या काही वर्षांत मलेरियामुळे होणारे मृत्यू रोखण्यात यश येत आहे . मलेरियाच्या रुग्णांच्या संख्येत घट झालेली नसली तरी देशात गेल्यावर्षी मलेरिया मृत्यूंचे प्रमाण निम्म्यावर आले असून , राज्यातही २०१२ च्या तुलनेत मृत्यूंची संख्या एक तृतीयांशपर्यंत खाली उतरली आहे . मलेरियाचा मुंबईत २०१० मध्ये उद्रेक झाल्यावर हा आजार रोखण्यासाठी विविध पातळ्यांवर प्रयत्न केले गेले . डासनियंत्रण व जनजागृती मोहिमेमधून शहरातील गरीब वस्त्यांमध्ये आजार नियंत्रणासाठी कार्यक्रम राबवले गेले . त्यानंतर मलेरियाबाबतची स्थिती सुधारल्याचे सरकारी आकडेवारीवरून दिसत आहे . राष्ट्रीय व्हेक्टर रोग नियंत्रण कार्यक्रमानुसार सर्व राज्यांमधून मलेरिया , डेंग्यू आदी आजारांची माहिती गोळा केली जाते . या माहितीनुसार २०१२ पासून मलेरियाच्या रुग्णांच्या संख्येत फारसा फरक पडलेला नाही . महाराष्ट्रासह राजस्थान , छत्तीसगढ , गुजरात , मध्य प्रदेश , मेघालय , मिझोराम , त्रिपुरा , ओरिसा , पं . बंगाल या राज्यांत मलेरियाचा प्रभाव कायम आहे . गेल्या पाच वर्षांची आकडेवारी पाहता देशभरात दरवर्षी सरासरी एक लाख १० हजार , तर राज्यात सुमारे ५५ हजार जणांना मलेरिया झाला होता . मलेरियाच्या रुग्णांच्या संख्येत कोणतीही घट झालेली नसली तरी २०१५ मध्ये मृत्यूंचे प्रमाण कमी झाले आहे . २०१२ मध्ये देशात मलेरियामुळे ५१९ जण मृत्यू पावले होते , तर २०१५ मध्ये ही संख्या २८७ वर आली . राज्यातही २०१२ च्या तुलनेत मृत्यूचे प्रमाण निम्म्याहून कमी झाले आहे . मलेरियाचे मृत्यू रोखण्यात यश आले असले तरी गेल्या सहा वर्षांत डेंग्यूचे रुग्ण व मृत्यू या दोन्हींमध्ये वाढ झाली आहे . २०१० मध्ये देशात २८ , २९२ रुग्ण आढळले , तर २०१५ मध्ये ही संख्या तब्बल ९९ , ९१३ वर पोहोचली . डेंग्यूमुळे २०१० मध्ये ११० , २०११ मध्ये १६९ , २०१२ मध्ये २४२ , २०१३ मध्ये १९३ , २०१४ मध्ये १३७ , तर २०१५ मध्ये २२० मृत्यू झाले . डेंग्यूचा सर्वाधिक प्रभाव महाराष्ट्रावर आहे . गेल्यावर्षी राज्यासह दिल्ली , पंजाब , हरयाणा आणि केरळमध्ये डेंग्यूची साथ होती .


एसयुव्हीच्या बाजारात म हिंद्रा अँड महिंद्राची स्कॉर्पियो चांगलीच लोकप्रीय आहे . याच लोकप्रियतेमुळे कंपनीने स्कॉर्पियोचं नवं व्हेरिअंट Scorpio S9 आणलं आहे . 13 . 99 लाख रुपये ( एक्स शोरुम , दिल्ली ) इतकी या नव्या व्हेरिअंटची किंमत आहे . भारतातील महिंद्राच्या सर्व डिलर्सकडे नवी Scorpio S9 उपलब्ध असेल असं कंपनीकडून सांगण्यात आलंय . बाजारात आधीपासून असलेल्या स्कॉर्पियोपेक्षा यामध्ये जास्त आधुनिक फिचर्स देण्यात आले आहेत . Mahindra Scorpio S9 व्हेरिअंट S11 च्या तुलनेत 1.4 लाख रुपयांनी स्वस्त आहे . तर S7 पेक्षा जवळपास 60,000 रुपयांनी महाग आहे . नव्या Mahindra Scorpio S9 मध्ये 140 बीएचपीसह mHAWK इंजिन देण्यात आलंय . याच्या फिचर्समध्ये पूर्णतः ऑटोमॅटिक क्लायमेट कंट्रोल , 10 भाषांमध्ये जीपीएस नेव्हिगेशन , 15 सेमी टचस्क्रीन इन्फोटेनमेंट सिस्टीम आणि पॅनिक ब्रेक इंडीकेशन इत्यादींचा समावेश आहे . अन्य फिचर्स – — ड्युअल फ्रंट एअरबॅग्स — फ्रंट फॉग लँप्स — अँटी थेफ्ट वॉर्निंग — इंजिन इमोबिलायझर — स्टेटिक बेंडिंग प्रोजेक्टर हेडलँप्स , एलईडी लाइन गाइड्स — साइड टर्न इंडीकेटरसह ORVMs — स्टिअरिंगवर ऑडियो अँड क्रुज कंट्रोल्स


जगभरात ७ एप्रिल हा दिवस आरोग्य दिन म्हणून साजरा होत असतो . जागतिक स्तरावर आरोग्य समस्या आणि त्यावर विचार करण्यासाठी ७ एप्रिल १९४८ रोजी जागतिक आरोग्य संमेलन झालं . आरोग्याची काळजी कशी घ्यावी , निरोगी राहण्यासाठी काय करावं , यांसारख्या अनेक विषयांवर या दिवशी प्रत्येकजण आपापले विचार मांडत असतो . यामध्ये सेलिब्रिटीसुद्धा मागे नाहीत . सोशल मीडियाद्वारे हे सेलिब्रिटी चाहत्यांना आरोग्याविषयी विविध सल्ले देत असतात . अभिनेत्री ऋता दुर्गुळेनंही जागतिक आरोग्य दिनाच्या निमित्ताने चाहत्यांना खास सल्ला दिला आहे . जागतिक आरोग्य दिनाच्या निमित्ताने ऋताने चाहत्यांपर्यंत एक संदेश पोहचवण्याचा प्रयत्न केला आहे . ज्यामध्ये तिने चाहत्यांकडून स्वतःच स्वतःची काळजी घेण्याचं वचन मागितलं आहे . त्याचप्रमाणे उन्हाळ्याच्या दिवसांत शरीरातील पाण्याचं प्रमाण कमी होऊ नये यासाठी तिने काही उपाय सांगितले आहेत . जास्तीत जास्त पाणी पिऊन उन्हाळ्यात आपल्या आरोग्याची योग्य ती काळजी घ्या , असा सल्ला ऋताने दिला आहे . वाचा : सलमानला साथ देणं पाकिस्तानी अभिनेत्रीला पडलं महागात ‘दुर्वा’ या मराठी मालिकेतून ऋता घराघरात पोहोचली . तरुणांच्या गळ्यातील ताईत असलेली ऋता सोशल मीडियावर बऱ्यापैकी सक्रीय असते . इन्स्टाग्रामवर एक व्हिडिओ पोस्ट करत तिनं चाहत्यांना जागतिक आरोग्य दिनानिमित्त मोलाचा संदेश दिला आहे .


स्टार प्लस वाहिनीवरील ‘ये है मोहब्बते’ या मालिकेतून घराघरांत पोहोचलेला चेहरा म्हणजे अभिनेत्री दिव्यांका त्रिपाठी . यामध्ये तिने साकारलेली ‘इशी माँ’ची भूमिका लोकप्रिय झाली आणि टीआरपी रेटिंगमध्येही ही मालिका अव्वल आहे . या मालिकेत आतापर्यंत बरेच बदल झाले . जुन्या कलाकारांच्या जागी अनेक नव्या कलाकारांची वर्णी लागली . मात्र , रमन आणि इशिता या दोन व्यक्तिरेखांची जादू अजूनही प्रेक्षकांच्या मनावर कायम आहे . परंतु इशिताची भूमिका साकारणारी अभिनेत्री दिव्यांका लवकरच मालिका सोडणार असल्याची चर्चा आहे . मालिकेच्या पुढील भागांमध्ये मुलगी पिहू ( रुहानिका धवन ) हिचे प्राण वाचवण्याच्या प्रयत्नात आणि काही गुंडांच्या हल्ल्यात इशिता गंभीर ( दिव्यांका ) जखमी होते . रुग्णालयात दाखल केल्यानंतर उपचारादरम्यान तिचा मृत्यू होतो . इतकंच नाही तर रमनच्या ( करण पटेल ) आयुष्यात एका नव्या स्त्रीची एण्ट्री करण्याच्या विचाराच मालिकेचे निर्माते आहे . दिव्यांका आणि करणची केमिस्ट्री प्रेक्षकांना विशेष भावली होती . त्यामुळे हे बदल प्रेक्षकांना आवडणार की नाही , याबाबत शंका व्यक्त केली जात आहे . मालिकेतील कलाकार बदलणे , कथानकात अचानक मोठे बदल आणणे या गोष्टी टेलिव्हिजन विश्वासाठी सामान्य आहेत . त्यामुळे इशिताचा पुनर्जन्म झाल्याचे दाखवल्यास नवल वाटायचे काही कारण नाही . सध्या तरी या मालिकेत दिव्यांका पुन्हा एकदा नव्या भुमिकेत दिसणार का , याबाबत कोणतीच माहिती निर्मात्यांकडून देण्यात आली नाही .


ट्विटरने अधिकृत ट्विटर अकाऊंट बंद केल्यानंतर गायक अभिजीत भट्टाचार्यने सोमवारी @ singerabhijeet हे नवीन अकाऊंट सुरु केले होते . पण , ट्विटरने त्याच दिवशी अभिजीतला दणका देत त्याचे नवे अकाऊंटही बंद केले . मात्र यामागचे कारण अद्याप स्पष्ट झालेले नाही . वाचा : प्रभासशी लग्नाबद्दल अनुष्का म्हणते की… . . अभिजीत भट्टाचार्यने ट्विटरवर पुनरागमन केल्यावर त्याच्या चाहत्यांनी ट्विट करून त्याचे स्वागत केले होते . त्यांचे ट्विट रिट्विट केल्यानंतर अभिजीतने स्वतःचा एक व्हिडिओ शेअर करत पहिले ट्विट केले . या व्हिडिओला त्याने ‘वंदे मातरम्’ म्हणत सुरुवात केली होती . महिलांविरोधात आक्षेपार्ह ट्विट केल्याने अभिजीतचे अकाऊंट बंद करण्यासाठी युजर्सने ट्विटरकडे तक्रार केली होती . त्यानंतर त्याचे पहिले ट्विटर अकाऊंट बंद करण्यात आले होते . वाचा : ‘द कपिल शर्मा शो’साठी सलमान बनला तारणहार नव्या अकाऊंटवर पोस्ट केलेल्या व्हिडिओत अभिजीत म्हणालेला की , माझा आवाज दाबण्याचा प्रयत्न केला जात आहे . देशाच्या आणि भारतीय सेनेच्या विरोधात नारेबाजी करणाऱ्या आवाजाच्या मी विरोधात आहे . आजच मी हे नवे अकाऊंट सुरु केलेय . जोपर्यंत माझे अधिकृत अकाऊंट सुरु होत नाही तोपर्यंत तुम्ही मला इथे फॉलो करू शकता . माझ्या नावाने चालणारे इतर सर्व ट्विटर अकाऊंट्स खोटे आहेत . बोला , जय हिंद . भारत माता की जय . वंदे मातरम् . मी परत आलोय . देशाच्या विरोधात आवाज उठवणाऱ्यांचा आपण एकत्र सर्वनाश करू . भारत माता की जय . वंदे मातरम्’


नाशिक : आंतरराष्ट्रीयस्तरावर एकापेक्षा एक सरस आणि रेकॉर्ड ब्रेक करणारे धावपटू घडविणारी जमैकाची जगप्रसिध्द धावपटू उसेन बोल्ट यांची ऍकेडमी म्हणजे खेळाडू निर्मितीची खाणच आहे . खेळातील नवनवीन तंत्रशुध्द पध्दतीद्वारे प्रशिक्षण देण्याबरोबरच अंगमेहनत , भरपूर सरावाला तेथे प्राधान्य दिले जाते . त्यामुळे खेळाडू हा कायमच तंदूरूस्त राहतो आणि कुठल्याही आव्हानाला तो समर्थपणे तोंड देऊ शकतो असे नाशिकची धावपटू ताई बाम्हणे हिने " सकाळ ' शी बोलतांना सांगितले . या ऍकेडमीत महिनाभर घेतलेल्या प्रशिक्षणाचा भविष्यातील कामगिरी उंचावण्यासाठी निश्चितच खूप उपयोग होईल असेही तिने नमूद केले . जमैकाच्या उसेन बोल्ट ऍकेडमीसाठी भारतातून 15 धावपटूंची निवड झाली होती . त्यात महाराष्ट्राच्या ताई बाम्हणे ( नाशिक ) सह सानिका नाटे , आदिती परब ( दोघी मुंबई ) यांचा समावेश होता . या धावपटू एक महिन्याचे प्रशिक्षण घेऊन नुकत्याच भारतात परत आल्या आहेत . तेथील प्रशिक्षणासह आलेल्या अनुभवाबद्दल त्यांनी " सकाळ ' शी संवाद साधला . ताई बाम्हणे म्हणाली , एनवायसीएस व गेल रफ्तारतर्फे झालेल्या स्पर्धेतील कामगिरीच्या आधारे आमची जमैका प्रशिक्षणासाठी निवड झाली . उसेन बोल्ट यांच्या मार्गदर्शनाखाली हे प्रशिक्षण म्हणजे आम्हाला एक सुवर्णसंधीच होती . जमैकाच्या वातावरणाशी जुळवून घेतांना आम्हाला बराच त्रास सहन करावा लागला पण आम्ही डगमगलो नाही . आमच्या क्रीडाप्रकारानुसार दररोज आठ ते दहा तासाहुन अधिक वेळ आमचे प्रशिक्षण चालत असे . भारतात कधीही न पाहिलेले किंबहुना आपल्याकडे प्रशिक्षणासाठी त्याचा फारसा वापर होत नसलेल्या स्प्रिंटवर प्रशिक्षण दिले गेले . त्यात धावतांना गती राखणे , आपला दम कमी जास्त होऊ न देता श्वास रोखून धरणे यासारख्या मुद्यांना प्राधान्य देण्यात आले . स्पर्धेकाला मागे टाकणे नव्हे वेळ नोंदवणे महत्वाचे ताई , सानिका म्हणाल्या , आपल्याकडे स्पर्धा , शर्यत म्हणजे दुसऱ्या स्पर्धेकाला मागे टाकून पुढे जाणे आणि त्याला पराभूत करणे एवढ्याच पुरती मर्यादित आहे . पण जमैकामध्ये शर्यत , स्पर्धेत केवळ स्पर्धेकाला मागे टाकणे म्हणजे स्पर्धा नव्हे तर वेळेशी तेथे खरा मुकाबला असतो . कमीत कमी वेळेत अंतर पार करून विक्रम प्रस्थापित करणे याला प्राधान्य दिले जाते . आपणच अगोदर नोंदवलेली वेळ मागे टाकत नवीन कमी वेळ नोंदवायला तेथील धावपटू महत्व देतात . त्यामुळेच वेळ नोंदवण्याच्या आणि स्पर्धा जिंकण्याच्या बाबतीत केनिया , जमैकाचे धावपटू आघाडीवर दिसतात . हेच तंत्रशुध्द प्रशिक्षण आम्हाला देण्यात आले . त्यासाठी तिथल्या धावपटूंबरोबर आमची स्पर्धाही झाली . बोल्टकडून प्रशिक्षणाचे धडे ताई , आदिती म्हणाल्या , धावपटू उसेन बोल्ट यांनी ऍकेडमीत आम्हाला पुरेसा वेळ दिला . धावण्याबरोबरच स्प्रिंटर , वॉटर रनिंग , डोंगरदऱ्याच्या ठिकाणी धावणे , हॉर्स रायडिंग , बक्षिस आणि विक्रमांसाठी वेळ नोंदवतांना घ्यावयाची काळजी यासारख्या वेगवेगळ्या मुद्यांवर मार्गदर्शन केले . काही तंत्रशुध्द प्रशिक्षणाचा मंत्रही सांगितला ज्याचा आम्हाला 2020 मध्ये टोकियो येथे होणारी ऑलिम्पिक स्पर्धा व त्यादृष्टीने कामगिरी उंचावण्यासाठी उपयोग होऊ शकतो . अजमावण्यासाठी स्थानिक स्पर्धेत सहभाग एक महिन्यांत 100,200,400,800 मिटर धावणेसह इतर वेगवेगळ्या प्रकारांचे प्रशिक्षण दिले , दोन टप्प्यात प्रशिक्षण सराव सुरु ठेवण्याबरोबरच आहार , व्यायामाबाबतही काही तंत्रशुध्द धडे दिले . स्वतःला अजमावण्यासाठी हे धावपटू जमैकाच्या स्थानिक स्पर्धेत सहभागी झाले आणि आपल्या कामगिरीची छाप पाडत विजेतेही झाले . या कामगिरीचे बोल्ट ऍकेडमीच्या पदाधिकाऱ्यांनी कौतुक केले .


भारताचा डावखुरा फिरकी गोलंदाज रवींद्र जडेजा याने आपलाच सहकारी ऑफस्पिनर आर . अश्विन याला मागे टाकून ‘आयसीसी’च्या कसोटी गोलंदाजी क्रमवारीत अग्रस्थान पटकावले आहे . त्याचवेळी चेतेश्वर पुजाराने फलंदाजीत दुसऱ्या स्थानापर्यंत झेप घेतली आहे . ऑस्ट्रेलियाविरुद्धच्या तिसऱ्या कसोटी क्रिकेट सामन्यात अश्विनला आलेले अपयश त्याला मागे राहण्यास कारणीभूत ठरले . जडेजाने या अनिर्णित राहिलेल्या सामन्यात ९ गडी बाद केले . या कामगिरीमुळे संयुक्त अग्रस्थानी असणारी जोडी फुटली . जडेजाने अश्विनवर ३२ गुणांची आघाडी घेतली . क्रमवारीत अव्वल स्थान पटकावणारा जडेजा भारताचा अश्विन आणि बेदी यांच्यानंतर तिसरा गोलंदाज ठरला . फलंदाजीत चेतेश्वर पुजारा याने चार क्रमांकाची झेप घेत कारकिर्दीमधील सर्वोच्च दुसरे स्थान पटकावले . ऑस्ट्रेलियाविरुद्धची द्विशतकी खेळी त्याच्या पथ्यावर पडली . त्याने न्यूझीलंडच्या केन विल्यम्सन , इंग्लंडच्या ज्यो रुट आणि भारताचा कर्णधार विराट कोहली यांना मागे टाकले . विल्यम्सन पाचव्या स्थानावर फेकला गेला . रुट तिसऱ्या , तर कोहली चौथ्या स्थानावर राहिला . अग्रस्थान ऑस्ट्रेलियाचा कर्णधार स्टिव्ह स्मिथने कायम राखले . दुसऱ्या स्थानासाठी चुरस आयसीसीच्या मानांकन पद्धतीनुसार एक एप्रिलपर्यंतची कामगिरी ग्राह्य धरली जाते . भारताने दुसरा कसोटी सामना जिंकून अग्रस्थान निश्चित केले . मात्र , दुसऱ्या आणि तिसऱ्या क्रमांकासाठी ऑस्ट्रेलिया , दक्षिण आफ्रिका संघांत चुरस आहे . दक्षिण आफ्रिकेने न्यूझीलंडविरुद्धच्या दोन कसोटी जिंकून ऑस्ट्रेलियाला गाठण्याचा प्रयत्न केला आहे . ऑस्ट्रेलियाला आता दुसरे स्थान टिकविण्यासाठी भारताविरुद्धच्या चौथा कसोटी सामना किमान अनिर्णित राखावा लागेल . ऑस्ट्रेलिया हरल्यास आणि दक्षिण आफ्रिकेने न्यूझीलंडविरुद्धचा तिसरा सामना जिंकला किंवा अनिर्णित राखल्यास ते दुसऱ्या स्थानावर येतील . अव्वल स्थानावरील भारतीय संघाला १० लाख डॉलर मिळतील . दुसऱ्या क्रमांकावरील संघास ५ लाख , तर तिसऱ्या क्रमांकावरील संघास २ लाख डॉलरचे पारितोषिक मिळेल . चौथा क्रमांक इंग्लंडचा असून , त्यांना एक लाख डॉलर मिळतील .


गुवाहाटीच्या मैदानात भारतीय फलंदाजीला लगाम घालत ऑस्ट्रेलियाने टी - २० मालिकेत १ - १ अशी बरोबरी साधली . या सामन्यात ऑस्ट्रेलिया ट्रेविस हेड आणि हेन्रिके या फलंदाजांसह बेहरनडॉर्फने गोलंदाजीत धार दाखवली . सामन्यानंतर भारताचा जलदगती गोलंदाज भुवनेश्वर कुमारने बेहरनडॉर्फच्या गोलंदाजीचे कौतुक केले . दुसऱ्या टी - २० सामन्यात बेहरनडॉर्फने भारताच्या आघाडीच्या फलंदाजीला सुरुंग लावाला होता . त्याने सलामीवीर रोहित शर्मा , शिखर धवन , विराट कोहली आणि मनिष पांडेला तंबूचा रस्ता दाखवला . या सामन्याविषयी भूवी म्हणाला की , रोहित आणि विराट कोहली लवकर बाद झाल्यानंतर मधल्या फळीतीली फलंदाजांना डाव सावरण्यात अपयश आले . त्यामुळे आमची सामन्यावरील पकड सैल झाली . याशिवाय बेहरनडॉर्फने उत्कृष्ट गोलंदाजी केल्याचेही तो म्हणाला . गुवाहाटीची खेळपट्टी बेहरनडॉर्फसाठी अनुकूल होती . त्याने त्याचा पूरेपूर फायदा घेतला . गतीच्या बदलासह त्याने अचूक मारा केला . त्यामुळे तो चार विकेट्स मिळवण्यात यशस्वी ठरला . टी - २० सामन्यात अशी कामगिरी फार क्वचितच पाहायला मिळते , असेही त्याने सांगितले . दुसऱ्या सामन्यात नाणेफेक जिंकून ऑस्ट्रेलियाने प्रथम क्षेत्ररक्षणाचा निर्णय घेतला होता . यावर भुवनेश्वर म्हणाला , पाऊस झाल्यामुळे मैदानात ओलावा होता . याचा फायदा घेण्यासाठी ऑस्ट्रेलियाने नाणेफेक जिंकून क्षेत्ररक्षण घेण्याचा निर्णय घेतला . सामन्याचा निकाल त्यांच्या बाजूने लागल्यानंतर हा निर्णय त्यांना फायदेशीर ठरल्याचे सिद्ध झाले . भारताने दिलेल्या ११९ धावांचा पाठलाग करण्यासाठी मैदानात उतरलेल्या ऑस्ट्रेलियाला बुमराहने पहिला धक्का दिला . त्याने कर्णधार वॉर्नरला अवघ्या २ धावांवर माघारी धाडले . त्यानंतर भुवनेश्वरने अॅरोन फिंचला तंबूचा रस्ता दाखवला . यातून सावरत ट्रेविस हेड आणि हेन्रिकेने ऑस्ट्रेलियाच्या विजयावर शिक्कामोर्तब केला . भारत आणि ऑस्ट्रेलियी यांच्यातील तीन सामन्यांच्या मालिका आता १ - १ अशी बरोबरीत आहे . त्यामुळे आगामी सामना जिंकून दोन्ही संघ मालिका जिंकण्यासाठी प्रयत्नशील असतील .


टेलिव्हिजन विश्वात रटाळ मालिकांमध्येही आपलं वेगळं जग आहे , अशी अनुभूती तरुणाईला करुन देणारा एक कार्यक्रम म्हणजे ‘रोडिज’ . रिअॅलिटी शोच्या गर्दीत आपलं वेगळं स्थान निर्माण करणारा हा कार्यक्रम प्रेक्षकांच्या गळ्यातील ताईत होण्याचं कारण म्हणजे त्याचे सूत्रसंचालक आणि ऑडिशन्ससाठी असणारे परीक्षक . ‘रोडिज’च्या परीक्षकांच्या पॅनलमधील नेहमीच प्रकाशझोतात असणारं एक नाव म्हणजे रघू राम . ‘रोडिज’चा सूत्रसंचालक आणि एक यशस्वी टेलिव्हिजन कार्यक्रम निर्माता रघू त्याच्या अनोख्या व्यक्तीमत्त्वामुळे चर्चेत असतोच . पण , सध्या मात्र तो त्याच्या खासगी आयुष्यामुळेच सर्वांचं लक्ष वेधतोय . रघू आणि त्याची पत्नी अभिनेत्री सुगंधा गर्ग यांच्या नात्यात दुरावा आला असून काही काळापूर्वीच त्यांचा घटस्फोट झाला होता . रघू आणि सुगंधाच्या नात्यात दुरावा आल्याची माहिती त्याच्याच एका सोशल मीडिया पोस्टमुळे मिळाली . पण , माध्यमांमध्ये होणाऱ्या चर्चा आणि उगाचच्या प्रश्नोत्तरांना तोंड फोडण्याचं सत्र सुरु होण्यापेक्षा रघूने आपलं आणि सुगंधाचं नातं संपुष्टात आल्याचं एका वेगळ्याच पोस्टमधून शेअर केलं . ज्यामध्ये त्याने लग्नाच्या वेळचा आणि आताचा असे दोन फोटो घेत त्याचे कोलाज केले . त्यासोबतच त्याने या फोटोवर लग्न झाल्याची आणि विभक्त झाल्याची तारीखही स्पष्ट केली . VIDEO : ‘लल्लाटी भंडार’वर खिल्जी थिरकतो तेव्हा रघू आणि सुगंधाच्या घटस्फोटाच्या पोस्टसाठी लिहिण्यात आलेल्या कॅप्शनमध्ये त्याने चक्क Divorce Goals दिले आहेत . ‘काही गोष्टी कधीच बदलत नाहीत . तुझ्यासाठी माझ्या मनात असलेलं प्रेमही तसंच आहे . आपण व्यतीत केलेले आनंदाचे क्षणही त्याचच उदाहरण आहे . ते क्षण कधीही विस्मरणात जाणार नाही . फक्त त्यात काहीसा बदल झाला असेल , एका नव्या प्रवासाला सुरुवात झालेली असेल… नवा प्रवास मैत्रीचा… . # FriendshipGoals # DivorceGoals’ , असे लिहित रघूने घटस्फोट झाल्याचं सर्वांसमोर जाहीर केलं . सहसा कोणत्याही नात्यात दुरावा येतो त्यावेळी आरोप - प्रत्यारोप , नात्यात आलेला तणाव , द्वेष अशा भावनांचा उद्रेक झाल्याचं पाहायला मिळतं . त्यातच नात्यामध्ये येणारा दुरावा दुःखही सोबत घेऊन येतो . पण , सुगंधा आणि रघूचं नातं मात्र या साऱ्याला अपवाद ठरतंय . मुख्य म्हणजे त्यांच्याकडे पाहून अनेकांना Divorce Goals हा नवा प्रकार माहित झाला आणि भावलाही .


पॅरा ऑलिम्पिक स्पर्धेत आजवर अनेक स्पर्धकांनी आपल्यातील अपंगत्वावर मात करून कलागुणांचे दर्शन घडवत संपूर्ण जगाला आपली दखल घेण्यास भाग पाडले आहे . तिरंदाजीत नाव कमाविलेला अमेरिकेचा पॅरालिम्पियन मॅट स्टुट्झमन हा त्याच विशेष स्पर्धकांपैकी एक अॅथलिट आहे . दोन्ही हात नसतानाही आपल्या पायाला प्रबळ स्थान बनवून या उत्कृष्ट पॅरालिम्पियनने अनेकांची मने जिंकली आहेत . ३३ वर्षीय मॅटचा २०१२ साली झालेल्या ऑलिम्पिक स्पर्धेत अमेरिकेच्या तिरंदाजी संघात समावेश होता . पॅरा ऑलिम्पिक स्पर्धेत मॅटने उल्लेखनीय कामगिरी करत रौप्य पदकाची कमाई केली होती . याशिवाय , सर्वाधिक वेळेस अचूक लक्ष्यवेध घेण्याचा राष्ट्रीय विक्रम देखील मॅटच्या नावावर आहे . सध्या संपूर्ण जगताला रिओ ऑलिम्पिक स्पर्धेचे वेध लागले असून , याच पार्श्वभूमीवर रिओ ऑलिम्पिकच्या फेसबुक पेजवर मॅट स्टुट्झमनचा एक व्हिडिओ पोस्ट करण्यात आला आहे . मॅटने अचूक लक्ष्यवेध घेतलेला हा व्हिडिओ थक्क करणारा आहे . सोशल मीडियावर मॅटचा व्हिडिओ व्हायरल झाला असून , नेटिझन्स व्हिडिओला भरभरून प्रतिसाद देखील देत आहेत .


बांगलादेशविरुद्धच्या कसोटीसाठी अभिनव मुकुंदची निवड नवी दिल्ली - बांगलादेशविरुद्ध होणाऱ्या एकमेव कसोटी सामन्यासाठी भारतीय संघाची निवड करण्यात आली असून अपेक्षेप्रमाणे पार्थिव पटेलने वृद्धिमन साहासाठी यष्टिरक्षकाची जागा खाली केली आहे . त्याच वेळी सलामीसाठी पर्याय म्हणून तमिळनाडूच्या अभिनव मुकुंदला सहा वर्षानंतर पुनरागमनाची संधी देण्यात आली आहे . बांगलादेशविरुद्धचा हा कसोटी सामना हैदराबाद येथे ९ ते १३ फेब्रुवारीदरम्यान होईल . प्रमुख यष्टिरक्षक साहाला दुखापत झाल्यामुळे तो इंग्लंडविरुद्धच्या तीन कसोटी सामन्यांत खेळू शकला नव्हता त्याच्याऐवजी संधी देण्यात आलेल्या पार्थिव पटेलने संघाच्या गरजेनुसार सलामीलाही फलंदाजी केली होती , परंतु आता साहा तंदुरुस्त झाल्यामुळे पार्थिवला वगळून त्याला संधी देण्यात आली आहे . पार्थिवनेही चांगली कामगिरी केली असल्यामुळे त्याचे स्थान कायम राहील अशी चर्चा होती ; परंतु एकच सामना असल्यामुळे पार्थिवला वगळण्यात आले . सलामीसाठी केएल राहुल आणि मुरली विजय हे दोन फलंदाज असताना अभिनव मुकुंदला पुनरागमनाची दिलेली संधी काहीशी अनपेक्षित ठरली आहे . रणजी स्पर्धेत त्याने १४ सामन्यांत ६५ . ३० च्या सरासरीने चार शतके आणि तीन अर्धशतकांसह ८४९ धावा केल्या होत्या . काही दिवसांपूर्वीच मुंबईत झालेल्या इराणी सामन्यात शेष भारत संघातून तो अपयशी ठरला होता . यंदाच्या रणजी स्पर्धेत सर्वाधिक धावा करणाऱ्या गुजरातचा सलामीवीर प्रियांक पांचाळचा मात्र विचार करण्यात आला नाही . मात्र त्याला ऑस्ट्रेलियाविरुद्धच्या सराव सामन्यासाठी भारत अ संघातून स्थान देण्यात आले आहे . भारत अ संघाचा हा सामना मुंबईत १६ ते १८ फेब्रुवारी दरम्यान होत आहे . हार्दिक पंड्या या संघाचे नेतृत्व करणार आहे . बांगलादेशविरुद्धच्या या कसोटी सामन्यासाठी अश्विन , जडेजा , जयंत यादव आणि अमित मिश्रा असे चार फिरकी गोलंदाज १६ जणांच्या संघात निवडले आहेत . उमेश यदाव , इशांत शर्मा , भुवनेश्वर कुमार आणि हार्दिक पंड्या असे चार वेगवान गोलंदाज असतील , महंमद शमीचा दुखापतीमुळे विचार करण्यात आला नाही . संघ - विराट कोहली , मुरली विजय , केएल राहुल , चेतेश्वर पुजारा , अजिंक्य रहाणे , करुण नायर , वृद्धिमन साहा , आर . अश्विन , रवींद्र जडेजा , जयंत यादव , उमेश यादव , ईशांत शर्मा , भुवनेश्वर कुमार , अमित मिश्रा , अभिनव मुकुंद आणि हार्दिक पंड्या . सराव सामन्यासाठी भारत अ संघ - हार्दिक पंड्या ( कर्णधार ) , अखिल हेरवाडकर , प्रियांक पांचाळ , श्रेयस अय्यर , अंकित बावणे , रिषभ पंत , इशांत किशान , शहबाज नदीम , कृष्णाप्पा गौथम , कुलदीप यादव , नवदीप सैनी , अशोक दिंडा , महंमद सिराज , राहुल सिंग आणि बाबा अपराजित .


नवी दिल्ली / गोल्ड कोस्ट - रस्त्यावर पडलेल्या बाटलीत सिरींज असल्याने आम्ही ती वैद्यकीय समितीकडे सुपूर्त केली होती , असा दावा भारतीय बॉक्सिंग संघाचे व्यवस्थापक अजय नारंग यांनी केल्यानंतर काही तासांतच मार्गदर्शक सॅंतिएगो निएवा यांनी आम्ही एका बॉक्सरला व्हिटॅमिनचे इंजेक्शन दिल्याचे मान्य केले आहे . भारतीय पदाधिकारी सूया सापडल्यापासून त्यांचा वापर आम्ही केलेला नाही . त्या आमच्या रूममध्ये आढळल्याच नव्हत्या . त्या परिसरात आढळल्याने भारतीयांवर संशय घेणे चुकीचे आहे , असे सांगितले जात होते ; मात्र भारतीय बॉक्सिंग मार्गदर्शक निएवा यांनी ऑस्ट्रेलियातील सेवन नेटवर्क वाहिनीस दिलेल्या मुलाखतीत एका बॉक्सरला इंजेक्शन दिल्याचे मान्य केले . आमचा एक बॉक्सर आजारी पडला . त्याला इंजेक्शन देण्यात आले . आम्ही कोणतेही बंदी घातलेल्या गोष्टीचे सेवन केलेले नाही . आजारी असल्यानेच त्या बॉक्सरला व्हिटॅमिन देण्यात आले होते , असे निएवा यांनी मुलाखतीत सांगितल्याचे वृत्त आहे . त्यांनी संघातील सर्व १२ बॉक्सरची उत्तेजक चाचणी झाल्याचेही सांगितले . त्याचबरोबर आता आम्हाला नो नीडल नियम किती कठोर आहे , हेही समजले असल्याचे सांगितले .


गिरीप्रेमीने कारगिल भागातील माउंट कूनची मोहीम यशस्वी केली . महाराष्ट्रातील ही पहिलीच यशस्वी मोहीम आहे . विशेष म्हणजे सर्व पाचही सदस्यांनी शिखर सर केले . या शिखराची उंची ७०७७ मीटर आहे . एव्हरेस्टवीर रूपेश खोपडेच्या नेतृत्वाखाली डॉ . सुमीत मांदळे , किरण साळस्तेकर , दिनेश कोतकर आणि युगांक कदम यांनी ही कामगिरी केली . सुरू खोऱ्यातील हे शिखर चढाईसाठी अवघड मानले जाते . त्यातच आठ जुलै रोजी प्रतिकूल हवामानामुळे पहिला प्रयत्न यशस्वी होऊ शकला नाही . केवळ ४०० मीटर उंचीवरून गिर्यारोहकांना परतावे लागले . यानंतर १० जुलै रोजी दुसऱ्या प्रयत्नात सर्वांनी यश संपादन केले . ५४०० मीटरला कॅंप १ , ६२०० मीटरला कॅंप २ , तर ६४०० मीटरला कॅंप ३ लावण्यात आला . पहिल्या व दुसऱ्या कॅम्पदरम्यान ६०० ते ७०० मीटररुंचीची ६० अंश कोनातील हिमभिंत होती . दोरची , मिंग्मा व कामे या शेर्पांनी साथ दिली . उमेश झिरपे व अविनाश फौजदार यांनी मोहिमेला मार्गदर्शन केले .


तुम्हाला इन्कम टॅक्स रिटर्नशी संबंधित प्राप्तिकर विभागाकडून काही नोटीस आली आहे ? पण घाबरुन जाण्याचे कारण नाही . या क्षेत्रातील तज्ज्ञांचे असे म्हणणे आहे की विभागाकडून दरवर्षी असंख्य लोकांना नोटीस पाठवली जाते . त्यामुळे विनाकारण त्रासून जाण्याचे कारण नाही . आतापर्यंत आयकर विभागाने ८ हजार जणांना छाननी नोटीस पाठवली असून , येत्या ३० सप्टेंबरपर्यंत हे काम सुरु राहणार आहे . इतकेच नाही तर मागच्या वर्षी विभागाने एप्रिल ते सप्टेंबर या कालावधीत एकूण ४० हजार जणांना ही नोटीस पाठवली होती . प्रत्यक्षात फाईल झालेल्या रिटर्न्समधील छाननीसाठी निवडण्यात येणाऱ्या केसची संख्या कमी असते . केंद्रीय प्रत्यक्ष कर बोर्डातर्फे दरवर्षी छाननीची मार्गदर्शक तत्त्वे जाहीर केली जातात . जी रिटर्न्स पहिल्यापासून संशयाच्या फेऱ्यात असतात त्यांची जास्त प्रमाणात चौकशी होते . नोटीस आलेल्या सर्वांचीच कडक चौकशी केली जाते असा सुरुवातीच्या काळात समज होता . मात्र तसे नसून यातील ठराविक जणांचीच चौकशी करण्यात येत असल्याचे यातील तज्ज्ञांनी सांगितले . ३० जुलै ही रिटर्न भरण्याची शेवटची तारीख आहे . त्यामुळे अद्याप ज्यांनी आपल्या उत्पन्नाबाबत योग्य ती प्रक्रिया केली नाही त्यांच्यासाठी आणखी एक आठवडा वेळ आहे . मात्र तुम्हाला आयकर विभागाकडून नोटीस आली असल्यास नेमके काय करावे याबाबत माहिती करुन घेणे आवश्यक आहे . या नोटिशीला उत्तर देण्याचा पर्याय उपलब्ध असतो . यामध्ये करदात्याला माय अकाऊंटवर जाऊनही हे उत्तर देता येते . त्यामुळे हे उत्तर देण्यासाठी आयटी अधिकाऱ्याला भेटण्याची आवश्यकता नाही . त्यामुळे ही सगळी प्रक्रिया आता ऑनलाइन झाल्याने करदात्यांनी करविभागाबाबत आपले मत बदलण्याची आवश्यकता आहे .


आपल्यातील अनेकांचा दिवसातील बहुतांश वेळ हा ऑफिसमध्ये जातो . घरानंतर आपण सर्वात जास्त कोणत्या ठिकाणी असू तर ते ऑफीस असते . ऑफिसमध्ये कॉम्प्युटरसमोर बसून मानेचे , पाठीचे आणि हाताचे दुखणे सुरु होते . मग हे दुखणे इतके वाढते की आपल्याला काम करणे अवघड होऊन बसते . यातच व्यस्त दिनक्रमात व्यायामाला वेळ मिळत नाही असे कारण आपण कायमच सांगत असतो . पण आज जागतिक योग दिनाच्या निमित्ताने आपण असे काही व्यायामप्रकार पाहणार आहोत जे ऑफीसमध्ये खुर्चीत बसल्या बसल्याही सहज करता येईल आणि तुम्हाला आरोग्याच्या समस्यांपासून मुक्ती मिळेल . १ . बसून चंद्रकोर जर तुमचा दिवसातील सर्वाधिक वेळ कॉम्प्युटरवर जात असेल तर हे आसन तुमच्यासाठी अतिशय उपयुक्त ठरेल . दोन्ही हात वर घेऊन ते वरच्या बाजूने ताणले तर तुमच्या मणक्याला , मानेला चांगला आराम मिळेल . तसेच या आसनामुळे तुमचे कामावर लक्ष केंद्रित होण्यास मदत होईल . २ . मनगट आणि बोटांचे स्ट्रेचिंग बसून काम करण्यामुळे स्नायुंवर ताण येतो . त्यामुळे मनगट आणि हाताची बोटे दुखतात . त्यामुळे या भागात जास्त रक्तपुरवठा होणे गरजेचे असते . हाताचे आणि बोटांचे व्यायाम केल्याने स्नायू ताणले जातात आणि दुखणे कमी होते . हे व्यायाम तुम्हाला अगदी सहज बसल्याजागी करता येणे शक्य आहे . त्यामुळे मोकळ्या वेळात हे व्यायाम करावेत . ३ . मानेचे व्यायाम सतत कॉम्प्युटरवर एकाच स्थितीत जास्त काळ बसल्याने मान दुखते . अशावेळी मानेचे सोपे व्यायाम केल्यास तुम्हाला त्याचा नक्कीच फायदा होऊ शकतो . मान मागच्या , पुढच्या आणि खाली - वर सगळ्या बाजूने फिरवणे आवश्यक असते . यामध्येही कान खांद्याला टेकवणे आवश्यक असते . मान आणि मणका शक्य तितका स्ट्रेच करा , जेणेकरुन या दोन्हीला आराम मिळेल . हे व्यायाम तुम्ही तुमच्या जागेवर बसून कितीही वेळा करु शकता . ४ . गोमुखासन एका हात वरुन आणि एक हात खालून पाठीमागे घ्यावा . यामुळे मणक्याला खूप चांगला व्यायाम मिळतो . यामध्ये सुरुवातीला दोन्ही हात एकमेकांना जोडले जाऊ शकत नाहीत . मात्र हळूहळू सरावाने हे जमते . ही स्थिती जास्तीत जास्त वेळ टिकवण्याचा प्रयत्न करा . त्याचा पाठीसाठी चांगला फायदा होतो .


ऑस्ट्रेलियाचा ऑफस्पिनर नॅथन लिऑनने आज ( शनिवार ) भारताविरुद्धच्या दुसऱ्या कसोटी सामन्यात 50 धावांत 8 विकेट घेत भारतात सर्वाधिक बळी घेणाऱ्या परदेशी क्रिकेटपटूचा मान मिळविला आहे . याबरोबरच लिऑन भारताविरोधात ऑस्ट्रेलियाकडून सर्वाधिक विकेट घेणारा क्रिकेटपटू ठरला आहे . बंगळूरमध्ये आजपासून सुरु झालेल्या दुसऱ्या कसोटी सामन्यात लिऑनच्या फिरकीपुढे भारतीय फलंदाजांनी नांगी टाकली . लिऑनने 50 धावांत 8 विकेट मिळविल्याने भारताचा पहिला डाव अवघ्या 189 धावांत आटोपला . लिऑनने यापूर्वी 1996 मध्ये दक्षिण आफ्रिकेचा क्रिकेटपटू लान्स क्लुजनरचा विक्रम मोडीत काढला . क्लुजनरने 64 धावांत 8 विकेट घेतल्या होत्या . लिऑनच्या कारकिर्दीतील ही सर्वोत्तम कामगिरी आहे . ऑस्ट्रेलियाकडून भारताविरुद्धच्या कसोटी सामन्यात सर्वाधिक विकेट यापूर्वी ब्रेट लीने घेतल्या आहेत . आता लिऑन ब्रेट लीला मागे टाकत भारताविरुद्धचा सर्वाधिक यशस्वी गोलंदाज ठरला आहे . ब्रेट लीने 53 विकेट घेतल्या होत्या .


“बाॅस , यावेळी चांगले मार्क्स आणले नाहीत तर घरी मोठा फटका बसणार” “बाबांनी काय फटकावला काल रिझल्टनंतर” अशा प्रकारची वाक्य विद्यार्थ्यांकडून वरचेवर एेकू येण्याचा काळ आता थोडा मागे पडत असला तरी ही वाक्य अजूनही काही अगदीच अनोळखी नाहीयेत . आजकालचे पालक आपल्या मुलांच्या कलाने घेत त्यांच्या आवडीनिवडी समजावून घेत त्यांच्या करिअरला योग्य आकार देत आहेत हे खरं आहे . पण नाही म्हटलं तरी चागले मार्क मिळवण्याचं एक प्रेशर सगळ्याच विद्यार्थ्यांवर असतं . बेफिकिर असण्यापेक्षा एका विशिष्ट मर्यादेपर्यंत असलेलं हे प्रेशर परीक्षेत चांगलं यश मिळवायला उपयोगी ठरतंही . पण याबाबतीत पालकांच्या दहशतीखाली असलेली मुलं अनेकदा अभ्यासात चांगलं यश मिळवू शकत नाहीत . हे सगळ्यांनाच माहीत आहे . पण पालकांच्या अशा वागण्याचा मुलांच्या जीवनावर यापलीकडेही जात मोठा परिणाम होतो असं आता आढळून आलंय अमेरिकेच्या पिट्सबर्ग युनिव्हर्सिटीमधल्या अभ्यासकांनी अनेक वर्ष केलेल्या या अभ्यासाचे निष्कर्ष त्यांनी आता जगापुढे मांडले आहेत . नऊ वर्ष चाललेल्या या अभ्यासात या अभ्यासकांनी जवळजवळ दीड हजार विद्यार्थ्यांची सतत पाहणी केली . यादरम्यान त्यांची निरीक्षणं आणि निष्कर्ष बोलके आहेत . वाढत्या वयात मुलांचा आपल्या आईवडिलांशी चांगला संवाद असणं आवश्यक असतं . जर याच वयात आईवडिलांनी जर दहशतीच्या जोरावर या मुलांशी आपलं नातं पुढे नेलं तर या वयात नैसर्गिकरीत्या अशी मुलं आपल्या मित्रमैत्रिणींच्या घोळक्यात भावनिक आधार शोधतात . यात तसं वाईट काहीच नाही पण फक्त भावनिक आधार शोधण्याच्या भरात योग्य मित्रांसोबत मैत्री होते आहे का यावर बरंच काही अवलंबून असतं . अशा वेळी आईवडिलांचं न एेकता नियम तोडण्याची प्रवृत्ती जास्त बळावते असं निरीक्षण या अभ्यासकांनी नोंदवलंय . आपल्या मुलांना पालकांनी सतत दहशतीखाली ठेवल्याने त्यांच्या जीवनाच्या अनेक क्षेत्रांवर परिणाम होतो . अशा स्वरूपाचं लहानपण अनुभवलेल्या मुलांचा कल पुढे चोरी करणं , हिंसाचाराला प्रवृत्त होणं तसंच कमी वयात लैंगिकतेकडे प्रमाणाबाहेर वळणं अशा अनेक बाबींकडे वळतो . पण याउलट आपल्या मुलांशी एक हेल्दी नातं जोपासलं तर मुलं तणावरहित वातावरणात स्वयंप्रेरणेने अभ्यास करतील आणि चांगले मार्क मिळवतील . आणि फक्त चांगल्या मार्कांच्या अट्टाहासापोटी घातलेली दहशत नाहीशी होत त्याचं पुढच्या जीवनात होणारं नुकसानही टळेल . हे सगळं वाचून घाबरून जायचं काहीच कारण नाही . पण आपल्या मुलांशी योग्यप्रकारे संवाद साधत त्यांना त्यांच्या जीवनात पुढे जाण्यासाछी मदत करणं तसंच आपले आईवडील आपल्याला मदत करण्याच्या उद्देशाने आपल्याला मार्गदर्शन करत आहेत याचं भान मुलांनीही ठेवणं आवश्यक आहे .


यशस्वी सगळ्यांनाच व्हायचंय . पण कसं याबाबत आपल्या सगळ्यांच्याच मनात गोंधळ सुरू असतो . नक्की काय करावं ? काय करू नये याबाबतीत मनात कोलाहल होणं साहजिक आहे . जीवनात आत्मविश्वासाने पुढे जायला काय करण टाळलं पाहिजे यासाठी आमची काही सजेशन्स , नेहमीच छोटे गोल्स ठेवू नका ‘नाॅट फेल्युअर बट लो एम इझ क्राईम’ ही म्हण आपण बऱ्याच वेळा एेकली आहे . आपल्याला अनेकदा अपयश येतं पण म्हणून त्याच्या भीतीने नेहमीच छोटी लक्ष्य ठेवणं चुकीचं आहे . प्रत्येक वेळी सेफ गेम खेळणंही योग्य नाही . कधीकधी मैदानात उतरावं लागतं . धोके पत्करावे लागतात आणि त्यातून मार्ग काढत पुढे जायचं असतं तेव्हाच विजय मिळतो . कारणं देणं बंद करा ‘आता सध्या माझ्या आयुष्यात वाईट काळ सुरू आहे रे , म्हणून हे सगळं होतंय’ , ‘माझ्यामागे हे आजार लागलेत गं , त्यातनं एकदा बरी झाले की बघ सगळ्या गोष्टी कशा छान होतात’ . या प्रातिनिधिक कारणांसारखी अनेक कारणं आपण स्वतःला देत असतो . आळशीपणा करण्यासाठी किंवा प्रयत्न करणं टाळण्यासाठी आपणच आपल्याला दिलेली ही ‘एक्सक्युझेस’ असतात . तुम्ही स्वतःला अशी काही कारणं देत आहात का ? ही कारणं खरी आहेत का ? याचा मागोवा घ्या आणि ही सवय झटकून टाका . पहा किती फरक पडतो ते ! आरोग्याची हेळसांड करू नका कदाचित हा सर्वात बोअरिंग सल्ला वाटत असेल पण हा सगळ्यात महत्त्वाचा आहे . आपल्याकडे आयुष्यभर एकच शरीर असणार आहे . या शरिरात ‘राहत’ आपण जे काही करायचंय ते करणार आहोत . त्यामुळे शरिराची आणि आरोग्याची हेळसांड थांबवणं हे यशस्वी होण्याच्या दिशेने टाकलेलं पहिलं पाऊल आहे . आरोग्य सुधारण्यासाठी दोन मुद्दे महत्त्वाचे आहेत १ . आहार २ . व्यायाम याचा अर्थ आजच्याआज दोन तास जिममध्ये जात दिवसभर फळांचा रस प्यायचा असा नाही . आपल्या जीवनशैलीत टप्प्याटप्प्याने सुधारणा करत हळू पण नियमितपणे आरोग्य सुधारणं याला महत्त्व आहे . प्रत्येक वेळी शाॅर्ट टर्म विचार करू नका सध्याचं आयुष्य प्रचंड वेगवान आहे . ‘नाऊ आॅर नेव्हर’अशी परिस्थिती अनेकवेळा आपल्यासमोर उभी ठाकते . त्यावेळी इतर बाबींचा विचार सोडत समोर असणाऱ्या आव्हानाचा मुकाबला जिद्दीने करणं नक्कीच आवश्यक आहे . पण हे करत असतानाही लाँग टर्म म्हणजेच दीर्घकालीन विचार करणंही आवश्यक आहे . या दोन विचारसरणींमध्ये योग्य ताळमेळ आपला आपण साधणं आवश्यक आहे . आयुष्य एकदाच जगायला मिळतं पण ते योग्य पध्दतीने जगलं तर एकदा जगणंही पुष्कळ होतं . सगळ्यांना खूष ठेवणं बंद करा हे कदाचित विनोदी वाटेल पण ही विचार करण्यासारखी बाब आहे . आपल्या आयुष्यात आपण शेकडो लोकांना भेटतो . त्यावेळी सगळ्यांशीच गोडगोड बोलत , भिडस्त स्वभाव ठेवत स - ग - ळ्यां - ची मर्जी राखण्याचा प्रयत्न करणं हे स्वतःसाठी प्रचंड घातक ठरतं . त्यामुळे आयुष्यात कोण महत्त्वाचं आहे आणि कोण नाही याचा अंदाज घेत पुढे जाणं महत्त्वाचं आहे .


गरोदरपणात ‘ड’ जीवनसत्त्व असलेल्या औषधांचे सेवन केल्यास जन्मणाऱ्या मुलाला दमा आणि श्वसनासंबंधीचे आजार होऊ शकतात , असा दावा नुकत्याच करण्यात आलेल्या एका अभ्यासात केला आहे . मुलांना अगदी लहान वयात दमा होण्यामागे गरोदरपणातील या औषधांचे सेवन हे एक महत्त्वाचे कारण असल्याचे लंडनमधील किंग्ज महाविद्यालयाच्या प्राध्यापिका कॅथरिन हॉरेलोविक यांनी स्पष्ट केले . ‘ड’ जीवनसत्त्व असलेल्या औषधांचे आंतरराष्ट्रीय मानकांनुसार ४ , ४०० ड३चे तिसऱ्या महिन्यात प्रतिदिन सेवन करणे धोकादायक ठरते . हे प्रमाण डॉक्टरांच्या शिफारशींनुसार ४०० इतके असेल , तर नवजात बालकाला दम्यापासून वाचविणे शक्य आहे . या अभ्यासासाठी निवडण्यात आलेल्या गर्भवतींनी १० ते १८ आठवडे कमीअधिक प्रमाणात ‘ड’ जीवनसत्त्वाचे सेवन केले होते . संशोधकांनी ५१ गरोदर महिलांच्या गर्भनलिकेतील रक्ताची चाचणी केली . त्याचप्रमाणे नवजात बालकाच्या नैसर्गिक रोगप्रतिकारक प्रणालीची आणि रक्ताचीही तपासणी केली . अधिक प्रमाणात ‘ड’ जीवनसत्त्वाचे सेवन करणाऱ्या महिलांनी जन्म दिलेल्या मुलांमध्ये ‘ड’ जीवनसत्त्वाचे प्रमाणही अधिक प्रमाणात आढळले . अशा वेळी मुलाचा जन्म झाल्यानंतर लगेचच नैसर्गिक रोगप्रतिकारक प्रणालीने जोरदार प्रतिकार केल्यास दमा वेळीच रोखला जाणे शक्य आहे . मात्र , ही रोगप्रतिकारक प्रणाली संथ राहिल्यास मुलांना दम्याचा आजार होऊ शकतो , असेही संशोधकांनी स्पष्ट केले .


दहीहंडी हा मराठी माणसासाठी एक खास उत्सव . कृष्णाच्या लीलांपैकी एक असणाऱ्या लीलेचे मागच्या काही काळात मोठ्या प्रमाणात उदात्तीकरण झाले आणि आता तर त्याला व्यावसायिक रुपही प्राप्त झाले आहे . एकाहून एक थर लावत दहीहंडी फोडणाऱ्या गोविंदा पथकांची संख्या वाढली आणि त्यामुळे त्यातील स्पर्धाही . ठाणे हे दहीहंडीला प्रोत्साहन देणारे शहर म्हणून ओळखले जाते . याचठिकाणी एका मंडळाच्या दहीहंडीला १० थरांसाठी २५ लाखांचे बक्षीस जाहीर करण्यात आले आहे . या मंडळाचे नाव स्वामी प्रतिष्ठान असून पहिल्यांदाच राज्याचे मुख्यमंत्री देवेंद्र फडणवीस या दहीहंडीला उपस्थिती लावणार आहेत . याबरोबरच भाजपाचे अनेक वरिष्ठ नेत्यांचीही यावेळी उपस्थिती असेल . भारतीय जनता माथाडी , जनरल कामगार संघाचे अध्यक्ष व स्वामी प्रतिष्ठानचे शिवाजी पाटील यांनी ही रक्कम जाहीर केली आहे . ही हंडी सामाजिक समरसतेप्रमाणे भारतरत्न दिवंगत पंतप्रधान अटलबिहारी वाजपेयी यांना श्रद्धांजली वाहणारी असेल . याचवेळी केरळमधील पुरग्रस्तांना आणि आत्महत्याग्रस्त शेतकऱ्यांच्या मुलांच्या शिक्षणासाठी मुख्यमंत्री सहाय्यता निधीमध्ये लाखो रुपयांचा निधी दिला जाणार असल्याचे मंडळाकडून सांगण्यात आले आहे . ही हंडी फोडण्यासाठी मुंबईतील सर्व गोविंदा पथकांना आमंत्रित करण्यात आले असून त्यांचा विमा काढण्यात येणार आहे . दहा थर लावणाऱ्या गोविदा पथकाला २५ लाख तर ९ थर लावल्यास ११ लाख रुपयांचे बक्षीस दिले जाणार आहे . महिलांसाठी आणि ठाणेकर गोविंदा पथकासाठी स्वतंत्र बक्षीसे असल्याचेही मंडळाकडून सांगण्यात आले . विविध थाराना मिळून एकूण ५० लाख रुपयांच्या पारितोषिकांची लयलूट स्वामी प्रतिष्ठानच्या दहीहंडी उत्सवात करण्यात येणार आहे . यावेळी एका विशेष कार्यक्रमाचे आयोजन करण्यात आले असून ठाणेकरांच्या मनोरंजनासाठी मराठी चित्रपट सृष्टीतील सुशांत शेलार , शर्मिष्ठा राऊत , रुपाली भोसले , मिरा जोशी , केतकी चितळे , राधा कुलकर्णी , स्मिता शेवाळे , सिया पाटील , मधुरा देशपांडे , प्रिती सदाफुले आणि माधवी निमकर हे कलाकार तसेच अभिजीत कोसंबी आणि इतर चार गायक कलाकार आपली कला सादर करणार आहेत . जोडीला जव्हार येथील आदिवासीचे तारपा नृत्य हे आणखीन एक आकर्षण ठरणार आहे . दहीहंडीच्या आदल्या दिवशी म्हणजे २ सष्टेंबरला सेलिब्रेटींची दहीहंडीही होणार आहे .


भारतीय संघाच्या इंग्लंडविरुद्ध कसोटीसाठी आंतरराष्ट्रीय क्रिकेट परिषदेने ( आयसीसी ) सुरक्षेच्या कारणास्तव पाकिस्तानी पंच अलीम दार यांना हटविण्याचा निर्णय घेतला आहे . अलीम दार यांच्याऐवजी श्रीलंकेचे पंच कुमार धर्मसेना यांची नियुक्ती केली जाणार असल्याचे सांगितले जात आहे . भारत आणि पाकिस्तानमधील वाढता तणाव लक्षात घेऊन आयसीसीने अलीम दार यांची नियुक्ती रद्द करण्याचा निर्णय घेतल्याचे सांगण्यात आले आहे . अलीम दार यांनी आजवर १०५ आंतरराष्ट्रीय कसोटी सामन्यांमध्ये पंच म्हणून कामगिरी पाहिली आहे . येत्या ९ नोव्हेंबरपासून इंग्लंडचा संघ भारत दौऱयावर येणार असून पाच कसोटी सामन्यांची मालिकेचे आयोजन करण्यात आले आहे . कसोटीसोबतच एकदिवसीय आणि ट्वेन्टी - २० मालिका देखील इंग्लंडचा संघ खेळणार आहे . अलमी दार यांना देशातील वाढत्या राजकीय तणावाचा याआधी देखील फटका बसला आहे . भारत विरुद्ध द . आफ्रीका यांच्यात मुंबईत झालेल्या कसोटी सामन्यावेळी शिवसेनेच्या विरोधामुळे अलीम दार यांना पंच म्हणून हटविण्यात आले होते . वाचाः विराट कोहलीने पाकिस्तानी अम्पायरच्या मुलाला पाठवला व्हिडिओ मॅसेज दरम्यान , कुमार धर्मसेना यांची नियुक्ती केली जाणार असल्याची चर्चा असली तरी इंग्लंडचा संघ या निर्णयावर नाराज होण्याची शक्यता आहे . नुकतेच इंग्लंड विरुद्ध बांगलादेश कसोटी मालिकेवेळी धर्मसेना यांनी दिलेल्या वादग्रस्त निर्णयांमुळे ते चर्चेचा विषय ठरले होते . सोशल मीडियावर देखील धर्मसेना यांना लक्ष्य करण्यात आले होते . धर्मसेना यांना ४१ कसोटी सामन्यांमध्ये पंच म्हणून कामगिरीचा अनुभव आहे . यासोबतच त्यांनी ७२ एकदिवसीय आणि २२ ट्वेन्टी - २० सामन्यांचेही पंच म्हणून काम पाहिले आहे .


विश्वकरंडक नेमबाजी स्पर्धेत पदक हुलकावणी देऊन जात होते . गतवर्षी दोनदा हे घडले होते , त्यामुळे रिओ ऑलिंपिक हुकले होते . हा फेरा दिल्लीत संपणार असे वाटत असतानाच विश्वकरंडकाच्या अंतिम फेरीतील अंतिम टप्प्यात अनपेक्षित घडले . ब्लाइंडर तुटून पडला , पण पूजा घाटकर डगमगली नाही . तिने ब्राँझ पदकाचे लक्ष्य साधत जणू टोक्यो ऑलिंपिक स्पर्धेची पूर्वतयारी चांगल्या प्रकारे सुरू केली . नवी दिल्लीतील डॉ . कर्णी सिंग शूटिंग रेंजवर पूजाने विश्वकरंडकाच्या प्राथमिक फेरीतील वैयक्तिक सर्वोत्तम कामगिरी करताना ४१८ गुणांचा वेध घेत दुसरा क्रमांक मिळविला . पहिल्या चौघीत तीन चिनी आणि पूजा होती . तीने चीनला निर्विवाद वर्चस्वापासून रोखले , पण हे सहजपणे घडले नाही . अंतिम फेरीत २४ शॉट्सच्या या स्पर्धेत १५ व्या शॉट्सच्या वेळी पूजाचा ब्लाइंडर तुटला . हा ब्लाइंडर लक्ष्य साधताना एका डोळ्यानेच लक्ष्य साधण्यास मदत करीत असतो . ‘‘ब्लाइंडर तुटल्यामुळे काय करावे हेच कळले नाही . तो बदलण्यास वेळ नव्हता . मग एक डोळा बंद करून लक्ष्य साधण्याचे ठरवले . त्यानंतरचा पहिला शॉट्स ९ . ९ असल्याने मी मागे गेले . पण पदक दवडू दिले नाही , असे पूजाने सांगितले . पूजा आणि चीनची वु मिंगयांग यांच्यात ब्राँझ पदकासाठी कडवी लढत सुरू होती . दोघीतील अंतर ० . २ गुणांचे होते , त्याचवेळी पूजाने १० . ८ गुणांचा वेध घेत पदक निश्चित केले . तिने एकंदर २२८ . ८ गुणांचा वेध घेतला . चीनच्या मेंगयान शी हीने २५२ . १ गुणांसह सुवर्णपदक जिंकले . दरम्यान , दीपक कुमार आणि रवी कुमारने पुरुषांच्या दहा मीटर एअर रायफल स्पर्धेत अंतिम फेरी गाठली , पण ते पदकापासून दूर राहिले . दीपक पाचवा तर रवी आठवा आला . या प्रकारातही चीनच्याच बुहान साँग याने बाजी मारली . महिलांच्या ट्रॅप स्पर्धेत भारताकडून पात्रतेत सर्वोत्तम कामगिरी करणारी राजेश्वरी कुमार सतरावी आली . पुरुषांच्या रॅपिड फायर पिस्तूल प्रकारात पहिल्या टप्प्यानंतर गुरप्रीत सिंग बारावा आहे , तर पुरुषांच्या ट्रॅप स्पर्धेत भारताचा झोरावर सिंग सध्या सहावा आहे . पूजाला ग्रेड वनची नोकरी मिळणार ? पूजा घाटकरला काही आठवड्यांपूर्वीच राज्य सरकारने ग्रेड टूची नोकरी देण्याचे आश्वासन दिले आहे . अद्याप याबाबतचा आदेश निघालेला नाही . निवडणुकीची आचारसंहिता लवकरच संपेल , त्यामुळे तिला आता या यशामुळे ग्रेड वनची नोकरी देण्यात यावी , अशी इच्छा तिच्या काही चाहत्यांनी व्यक्त केली .


ब्रिस्बेन : ज्यो रुटच्या अष्टपैलू कामगिरीच्या जोरावर इंग्लंडने दुसऱ्या एकदिवसीय सामन्यातही ऑस्ट्रेलियावर विजय मिळविला . त्यांनी 4 गडी राखून विजय मिळवताना पाच सामन्यांच्या मालिकेत 2 - 0 अशी आघाडी मिळवली . प्रथम फलंदाजी करताना ऍरॉन फिंचच्या ( 106 ) शतकी खेळीने ऑस्ट्रेलियाला चांगली सुरवात मिळाली होती . पण , मधल्या फळीने फिरकी गोलंदाजांपुढे नांगी टाकल्यामुळे त्यांचे आव्हान 270 धावांपर्यंत मर्यादित राहिले . इंग्लंड कर्णधार इयॉन मॉर्गनने ऑफ स्पिनर म्हणून ज्यो रुटचा केलेला वापर निर्णायक ठरला . आव्हानाचा पाठलाग करताना स्टार्क आणि रिचर्डसन वगळता ऑस्ट्रेलियाचे अन्य गोलंदाज इंग्लंडच्या फलंदाजांना अडचणीत आणू शकले नाही . पहिल्या सामन्यातील तुफानी खेळ दाखवण्यात रॉय अपयशी ठरला ; पण बेअरस्टॉ , हेल्स यांनी अर्धशतके झळकावत धावांची गती राखली . रुटने बटलर आणि वोक्सला साथीला घेत वेग कायम राखला आणि इंग्लंडला विजय मिळवून दिला . इंग्लंडने 44.2 षटकांतच 6 बाद 274 धावा केल्या . ऑस्ट्रेलियाची चुकलेली संघनिवड आता चर्चेचा विषय ठरली आहे . जास्तीचा गोलंदाज खेळविण्याची चूक त्यांना चांगलीच महागात पडली . त्यामुळे चांगली सुरवात मिळूनही खोलवर फलंदाजी नसल्यामुळे त्यांचे आव्हान भक्कम होऊ शकले नाही . ऍरॉन फिंचने सलग दुसरे शतक झळकावले . पण , अन्य फलंदाज प्रभाव पाडण्यात अपयशी ठरले . त्यानंतर मिशेल स्टार्कने भेदक गोलंदाजी केली . पदार्पणात ह्ये रिचर्डसन याने प्रभाव पाडला . पण , इंग्लंडला अडचणीत आणू शकतील इतक्या धावा ते करू शकले नाहीत . इंग्लंडची असलेली खोलवर फलंदाजी हाच या सामन्यातील महत्वाचा फरक ठरला . जॉनी बेअर स्टॉन , ऍलेक्स हेल्स यांच्याबरोबर ज्यो रुट आणि ख्रिस वोक्स यांनी बहुमोल योगदान देत 34 चेंडूं शिल्लक ठेवूनच इंग्लंडला विजयी केले . इंग्लंडने तब्बल दोन दशकांनंतर या मैदानावर एकदिवसीय सामना जिंकला . संक्षिप्त धावफलक ऑस्ट्रेलिया 50 षटकांत 9 बाद 270 ( ऍरॉन फिंच 106 - 114 चेंडू , 9 चौकार , 1 षटकार , मिशेल मार्श 36 , कॅरे 27 , ज्यो रुट 2 - 31 , आदिल रशीद 2 - 71 ) पराभूत वि . इंग्लंड 44.2 षटकांत 6 बाद 274 ( जॉनी बेअरस्टॉ 60 , ऍलेक्स हेल्स 57 , ज्यो रुट नाबाद 46 , जोस बटलर 42 , ख्रिस वोक्स नाबाद 39 , मिशेल स्टार्क 4 - 59 , रिचर्डसन 2 - 57 )


मुंबई : मराठी चित्रपटसृष्टीचा चेहरामोहरा बदलणाऱ्या श्वास या चित्रपटानंतर संदीप सावंत दिग्दर्शित आगामी ' नदी वाहते ' चित्रपटाचे पोस्टर नुकतेच सोशल मीडियावर लाँच करण्यात आले असून येत्या २२ सप्टेंबरला हा चित्रपट संपूर्ण महाराष्ट्रात प्रदर्शित होणार आहे . आताच्या काळात आपल्या गावातली नदी जगवणं , ती वाहती ठेवणं हे मोठं आव्हान आहे . नदीसाठी केवळ मोर्चे काढून , आंदोलनं करून भागणार नाही . तर , नदीचा योग्य पद्धतीनं वापर करणं ही काळाची गरज आहे , या आशयसूत्रावर ' नदी वाहते ' बेतला आहे . पुणे आंतरराष्ट्रीय चित्रपट महोत्सव आणि झी गौरव पुरस्कारांत या चित्रपटाला विशेष पुरस्काराने सन्मानित करण्यात आलं . संदीप सावंत आणि नीरजा पटवर्धन यांनी सहज फिल्म या निर्मिती संस्थेच्या अंतर्गत या चित्रपटाची निर्मिती केली आहे . संजय मेमाणे यांनी छायांकन , नीरज व्होरालिया यांनी संकलन , लोकेशन साउंड सुहास राणे , साउंड डिझाईन मंदार क म लापूरकर , पार्श्वसंगीत तुषार जयराज तर कलादिग्दर्शन , वेशभूषा नीरजा पटवर्धन यांनी केलं आहे . सिंधुदुर्गातील कुडाळ , दोडामार्ग आणि सावंतवाडी तालुक्यांचा पश्चिम घाटाच्या पायथ्याचा भाग तसेच नॉर्थ गोव्यातील वाळपई , साखळी आणि सत्तेरी आदी भागांमध्ये या चित्रपटाचे चित्रीकरण करण्यात आले आहे . आज तुमच्या माझ्या गावातील नदी वाचवायची , नदीचा काठ पुन्हा एकदा जिवंत करायचा , म्हणजे काय ? ह्या शोधाचा हा चित्रपट असल्याचे दिग्दर्शक संदीप सावंत यांनी सांगितले


2018 हे वर्ष भारतीय क्रिकेट संघासाठी चांगलं गेलेलं आहे . घरच्या मैदानावर खेळत असताना भारतीय संघाने आपला वरचष्मा कायम राखला आहे . मात्र परदेश दौऱ्यांमध्ये भारतीय संघाला फारसं यश हाती लागलं नाही . 2018 साली अखेरीस सुरु झालेल्या ऑस्ट्रेलिया दौऱ्यात कसोटी मालिकेत भारतीय संघ चांगली कामगिरी करतो आहे . 4 कसोटी सामन्यांच्या मालिकेत भारतीय संघ सध्या 2 - 1 ने आघाडीवर आहे . 2019 साली भारतीय संघाला जास्तकरुन परदेश दौरे करावे लागणार आहेत . याचसोबत यंदाच्या वर्षात विश्वचषक आणि कसोटी अजिंक्यपद स्पर्धेला सुरुवात होत असल्यामुळे भारतीय संघासाठी हे वर्ष अत्यंत महत्वाचं असणार आहे . 2019 सालात भारतीय क्रिकेट संघाचं वेळापत्रक पुढीलप्रमाणे असेल – भारताचा ऑस्ट्रेलिया दौरा ( 1 कसोटी आणि 3 वन - डे ) 3 ते 7 जानेवारी ( चौथी कसोटी , सिडनी ) 12 जानेवारी ( पहिला वन - डे सामना , सिडनी ) 15 जानेवारी ( दुसरा वन - डे सामना , अॅडलेड ) 18 जानेवारी ( तिसरा वन - डे सामना , मेलबर्न ) —————————————————————————— भारताचा न्यूझीलंड दौरा ( 5 वन - डे आणि 3 टी - 20 ) 23 जानेवारी ( पहिला वन - डे सामना , नेपियर ) 26 जानेवारी ( दुसरा वन - डे सामना , बे ओव्हल ) 28 जानेवारी ( तिसरा वन - डे सामना , बे ओव्हल ) 31 जानेवारी ( चौथा वन - डे सामना , हॅमिल्टन ) 3 फेब्रुवारी ( पाचवा वन - डे सामना , वेलिंग्टन ) 6 फेब्रुवारी ( पहिला टी - 20 सामना , वेलिंग्टन ) 8 फेब्रुवारी ( दुसरा टी - 20 सामना , ऑकलंड ) 10 फेब्रुवारी ( तिसरा टी - 20 सामना , हॅमिल्टन ) ————————————————————————— - ऑस्ट्रेलियाचा भारत दौरा ( 5 वन - डे आणि 2 टी - 20 ) 24 फेब्रुवारी ( पहिला वन - डे सामना , मोहाली ) 27 फेब्रुवारी ( दुसरा वन - डे सामना , हैदराबाद ) 2 मार्च ( तिसरा वन - डे सामना , नागपूर ) 5 मार्च ( चौथा वन - डे सामना , दिल्ली ) 8 मार्च ( पाचवा वन - डे सामना , रांची ) 10 मार्च ( पहिला टी - 20 सामना , बंगळुरु ) 13 मार्च ( दुसरा टी - 20 सामना , विशाखापट्टणम ) झिम्बाब्वेचा भारत दौरा – तब्बल 15 वर्षांनी झिम्बाब्वेचा संघ भारत दौऱ्यावर येणार आहे . या दौऱ्यात भारतीय संघ 1 कसोटी सामना आणि 3 वन - डे सामने खेळणार आहे . या दौऱ्याचं वेळापत्रक अजुनही निश्चीत झालेलं नाहीये . मात्र मार्च महिन्याच्या अखेरीस सुरु होणारी आयपीएल स्पर्धा लक्षात घेता झिम्बाब्वेचा हा दौरा रद्द केला जाऊ शकतो अथवा कसोटी आणि वन - डे सामन्यांऐवजी फक्त टी - 20 सामन्यांची मालिका खेळवली जाऊ शकते . ————————————————————————— - इंडियन प्रिमीअर लिग 2019 – मार्च 29 ते मे 19 ( अंदाजे वेळापत्रक , तारीख अजुन निश्चीत झालेली नाही ) आयसीसीसी विश्वचषक 2019 – 30 मे ते 14 जुलै ( इंग्लंड ) ————————————————————————— - कसोटी अजिंक्यपद स्पर्धा ( भारतीय संघाचा विंडीज दौरा ) विश्वचषकानंतर भारतीय संघ लगेच विंडीज दौऱ्यावर रवाना होणार आहे . या दौऱ्यात भारतीय संघ 2 कसोटी 3 वन - डे आणि 3 टी - 20 सामने खेळणार आहे . या दौऱ्यातील 2 कसोटी सामने हे कसोटी अजिंक्यपद स्पर्धेचा भाग असणार आहे . मात्र उर्वरित सामन्यांचं वेळापत्रक विंडीज क्रिकेट बोर्डाने अद्याप जाहीर केलेलं नाहीये . कसोटी अजिंक्यपद स्पर्धा ( दक्षिण आफ्रिकेचा भारत दौरा ) विंडीज दौऱ्यानंतर भारतीय संघाला एका महिन्याची विश्रांती मिळणार आहे . यानंतर भारतीय संघ कसोटी अजिंक्यपद स्पर्धेअंतर्गत दक्षिण आफ्रिकेविरुद्ध 3 कसोटी सामन्यांची मालिका खेळणार आहे . यानंतर 2020 साली आफ्रिकेचा संघ भारतात मर्यादीत षटकांच्या सामन्यांची मालिका खेळण्यासाठी येणार आहे . ———————————————————————— - कसोटी अजिंक्यपद स्पर्धा ( बांगलादेशचा भारत दौरा ) दक्षिण आफ्रिका दौऱ्यानंतर भारतीय संघ घरच्या मैदानावर बांगलादेशशी दोन हात करणार आहे . या दौऱ्यात भारत 2 कसोटी सामने आणि 3 टी - 20 सामने खेळेल . बांगलादेशविरुद्धची कसोटी मालिका ही भारताची या वर्षातली अखेरची कसोटी मालिका असणार आहे . विंडीजचा भारत दौरा – 2019 सालच्या अखेरीस विंडीजचा संघ भारत दौऱ्यावर येणार आहे . या दौऱ्यात भारतीय संघ 3 वन - डे आणि 3 टी - 20 सामने खेळेल . या दौऱ्याचं वेळापत्रक अद्याप जाहीर केलेलं नाहीये .


अखिल भारतीय मराठी नाट्य परिषदेच्या ‘९७ व्या अखिल भारतीय मराठी नाट्य संमेलना’च्या अध्यक्षपदी ज्येष्ठ अभिनेते जयंत सावरकर यांची निवड करण्यात झाली आहे . आज मुंबईत झालेल्या कार्यकारिणीच्या बैठकीत विचारविनिमय होऊन संमेलनाध्यक्ष म्हणून जयंत सावरकर यांची निवड करण्यात आली . नाट्य संमेलनाच्या अध्यक्षपदासाठी जयंत सावरकर यांच्यासह अशोक समेळ , प्रविण कुलकर्णी , बापु लिमये , प्रशांत दळवी ( सर्व मुंबई ) , श्रीनिवास भणगे ( पुणे ) , विनायक केळकर ( सांगली ) यांचे प्रस्ताव दाखल झाले होते . खापर्डे हे इ . स . १९०५ साली पुणे येथे झालेल्या पहिल्या अखिल भारतीय मराठी नाट्य संमेलनाचे अध्यक्ष होते . त्यानंतर काही अपवाद वगळता , जवळजवळ दर वर्षी नाट्यसंमेलन होते . सध्या अभिनेते मोहन जोशी हे संमेलनाध्यक्ष आहेत . रंगभूमीवर आपले अस्तित्व उजळून टाकण्यासाठी कायिक , वाचिक अभिनयाबरोबरच अनेक गुणांची उधळण करीत अभिनेता किंवा अभिनेत्री आपले सारे आयुष्य पणाला लावत असतात , हे खरे . परंतु रंगमंचावर पदार्पण करताच दाद मिळणाऱ्या सहकलाकारांचे मोल त्यामुळे अजिबातच कमी होत नाही . आपल्या छोटय़ाशा भूमिकेतही सगळ्यांच्या नजरांचा ठहराव मिळवणे , ही काही सोपी गोष्ट नव्हे . जयंत सावरकर हे अशाच काही नटांपैकी एक . रंगभूमीवर सहा दशके वावरताना समोरच्या रसिकांना त्या भूमिकेत गुंतवून ठेवण्याची किमया सावरकर यांच्याकडे आहे . त्यांच्या रंगमंचीय कारकिर्दीची चुणूक त्यांच्या मोठय़ा भूमिकांतून जशी दिसते , तशीच त्यांनी केलेल्या छोटय़ा भूमिकांतूनही . कलावंत नाटक संपल्यानंतरही लक्षात राहणे , ही खरी पावती . ती सावरकर यांना अनेकदा मिळाली आहे . विजया मेहता , दामू केंकरे यांच्यासारख्या दिग्दर्शकांच्या मार्गदर्शनाखाली त्यांना रंगभूमीवर वावरता आले आणि ‘लिटिल थिएटर’ या सुधा करमरकर यांच्या बालनाटय़ चळवळीतही ते काम करू शकले . आजही रंगभूमीवरील कलाकारांसाठी दंतकथा बनून राहिलेल्या केशवराव दाते , मा . दत्ताराम , मामा पेंडसे यांच्याबरोबर काम करण्याचे भाग्य सावरकर यांना मिळाले . पण ते ज्या काळात रंगभूमीवर वावरले , त्यातील सगळ्या बदलांचे ते सक्रिय साक्षीदार राहिले आहेत . आजच्या आघाडीच्या चंद्रकांत कुलकर्णी आणि मंगेश कदम यांच्या दिग्दर्शनाखालीही सावरकर रंगमंचावर अवतरले . सौजन्याची ऐशीतैशी , सूर्यास्त , टिळक आगरकर , व्यक्ती आणि वल्ली , तुझे आहे तुजपाशी , ययाति आणि देवयानी , एकच प्याला अशा विविधरंगी नाटकांमधून जयंत सावरकर अतिशय आत्मविश्वासाने वावरले .


महाराष्ट्रातील प्रत्येक मराठी माणसांच्या नसानसात भिनलेले स्वराज्य प्रणेते छत्रपती शिवाजी महाराज यांच्या अजरामर इतिहासाने प्रत्येकाचा उर अभिमानाने भरून येतो . महाराजांचे चरित्रपर ग्रंथ आणि पोवाड्यातून त्यांचे पराक्रम आपल्यापर्यंत पोहोचले आहेत . मात्र , आजच्या तरुण आणि भावी पिढीसाठी आधुनिक तंत्रज्ञानाच्या सहाय्याने महाराजांना अॅनिमेशन स्वरुपात मोठ्या पडद्यावर आणण्याचा अनोखा उपक्रम ‘प्रभो शिवाजी राजा’ या अॅनिमेशनपटाद्वारे प्रथमच केला जात आहे . वाचा फ्लॅशबॅक : प्रेम नाम है मेरा… ! गणराज असोसिएट्स प्रस्तुत तसेच इन्फिनिटी व्हिज्युअल आणि मेफॅक निर्मित हा अॅनिमेशनपट निलेश मुळे यांनी दिग्दर्शित केला आहे . शिवाजी महाराजांचा कालखंड मांडणाऱ्या या चित्रपटाचे वैशिष्ट्य म्हणजे , मराठीतील दिग्गज कलाकारांची नावे यात जोडली गेली आहेत . समीर मुळे लिखित या अॅनिमेशनपटासाठी इतिहासकार निनाद बेडेकर यांनी संवाद आणि पटकथेचे सहाय्यक लेखन केले आहे . तसेच ज्येष्ठ इतिहासकारांची निरीक्षणे वापरून या चित्रपटाची कथा सादर करण्यात आली आहे . चित्रकार सदाशिव भाऊ साठे यांच्या कुंचल्यातून या चित्रपटातील पात्र रेखाटली गेली आहेत . शिवाय शंकर महादेवन , स्वप्नील बांदोडकर , श्रीरंग भावे , नंदेश उमप आणि उदेश उमप या गायकांची गाणीदेखील या चित्रपटात आकर्षणाचा विषय ठरणार आहेत . या चित्रपटातील सर्व गाणी प्रकाश राणे यांनी लिहिली असून , भारत बलवल्ली यांचे संगीत त्याला लाभले आहे . सचीन खेडेकर आणि सुदेश भोसले यांच्या भारदस्त आवाजाचे निवेदन यात असून , शिवाजी महाराजांना अभिनेता उमेश कामत आणि धर्मेंद्र गोहिल यांनी आवाज दिला आहे . वाचा : माझ्या वडिलांची ही मिराशी ‘प्रभो शिवाजी राजे’ हा १०० मिनिटांचा अॅनिमेशनपट असून , शिवकालीन कालखंड यात दाखवला जाणार आहे . तसेच या चित्रपटाद्वारे , ३५० वर्षाहून अधिक वर्षे मोगल राजवटीत हालअपेष्टा सोसत असलेल्या आपल्या मातृभूमीसाठी ‘स्वराज्य’ची आरोळी ठोकणा - या या लढवय्या महापुरुषाला अनोखी मानवंदनादेखील दिली जाणार आहे . दीपक विरकुड आणि विलास रानडे यांनी या चित्रपटाचे संकलन केले असून , आगामी वर्षाच्या सुरुवातीला म्हणजेच १२ जानेवारील प्रदर्शित होत असलेला हा चित्रपट लवकरच हिंदी आणि इंग्रजी भाषेतही प्रदर्शित होणार आहे .


‘इंडियन मोटारसायकल’ने भारतात Chieftain Elite ही लक्झरी बाईक लॉन्च केली आहे . जगभरात या बाईकच्या केवळ 350 युनिट्सची विक्री होणार आहे . एखाद्या लक्झरी कारमध्ये मिळणाऱ्या सर्व सुखसोयी या बाईकमध्ये देण्याचा प्रयत्न कंपनीने केला आहे . या बाईकची किंमत तब्बल 38 लाख रुपये इतकी आहे . बाईकच्या रंगकामावर विशेष मेहनत घेण्यात आली असून एका बाईकला रंगवण्यासाठी 25 तास लागतात , असं कंपनीने सांगितलं . Chieftain Elite मध्ये अनेक फिचर्स देण्यात आले आहेत . या बाईकला मशीनने रंग न देता रंगारींकडून रंग देण्यात आला आहे , या कामासाठी एका बाईकला तब्बल 25 तास लागतात . बाईकमध्ये कस्टम लेदर सीट , ब्ल्यू - टुथ कनेक्टिविटी , टर्न - बाय - टर्न नेव्हीगेशन सिस्टिम , 200 wattची प्रीमियम ऑडिओ सिस्टिम देण्यात आली आहे . तर , 388 किलो इतकं या बाईकचं वजन आहे . याशिवाय बाईकमध्ये पुश - बटन पावर विंडशिल्ड , राईड कमांड इन्फोटेन्मेंट सिस्टिमही देण्यात आली आहे . रिमोट - लॉकिंग हार्ड वॉटरप्रूफ सॅडलबॅग , अॅल्युमिनियम फ्लोअरबोर्ड , पिनॅकल मिरर आणि क्रॉसओव्हर पाइपसह ड्युअल एग्जॉस्ट सिस्टीम देण्यात आलं आहे . नव्या Indian Chieftain Elite बाइकमध्ये 1811cc , थंडरस्ट्रोक 111 V - ट्विन इंजिन देण्यात आलं असून याद्वारे 3000rpm प्रती 161.6Nmचं टॉर्क जनरेट करतं . बाइकच्या पुढील चाकाला दोन डिस्क आणि मागील चाकाला एक डिस्क ब्रेक दिला आहे , पुढील टायर 19 इंचाचा तर मागील टायर 16 इंचाचा आहे .


मुंबईकर रोहित शर्माने काल मोहालीच्या मैदानात पराक्रम केला . रोहितची फटकेबाजी आणि तिसऱ्यांदा द्विशतक झळकवण्याचा पराक्रम पाहून मैदानातील जवळजवळ प्रत्येक भारतीय प्रेक्षक आनंद साजरा करत होता . यावेळी एक श्रीलंकन चाहताही प्रचंड आनंदात होता . हा चाहता त्यावेळी मैदानात उपस्थित नव्हता . रोहितने या व्यक्तीला त्याच्या कठीण काळात खूप मदत केली . त्यामुळे ही व्यक्ती रोहित शर्माची पण या लंकन चाहत्याने रोहितचा विक्रम साजरा कऱण्याचे एक खास कारण आहे ते म्हणजे रोहितने त्याला गरजेच्या वेळी केलेली मदत . मोहम्मद निलम असे या श्रीलंकेच्या चाहत्याचे नाव आहे . सुधीर चौधरी जसा भारतीय संघाला पाठिंबा दर्शवण्यासाठी संघाबरोबर जगभर फिरत असतो तसाच मोहम्मदही श्रीलंकन संघाचा खूप मोठा चाहता असून तोही संघाच्या जवळजवळ प्रत्येक सामन्याला हजेरी लावतो . श्रीलंकन संघ भारतामध्ये कसोटी आणि एकदिवसीय मालिकेसाठी दाखल झाल्यानंतर मोहम्मदही भारतात आपल्या संघाची पाठराखण करण्यासाठी दाखल झाला . मात्र , त्याच्या बाबांना घशाचा कॅन्सर झाला असून त्यांच्यावर त्वरीत उपचार करावे लागतील , असा फोन त्याला अचानकपणे आला . मात्र , लंकन संघाच्या दौऱ्यानुसार नियोजन केल्यामुळे मोहम्मदकडे श्रीलंकेला त्वरीत परत जाण्यासाठी विमानाच्या तिकीटाचे पैसे नव्हते . त्याने ही आपली अडचण भारतीय क्रिकेट चाहता सुधीर चौधरीला सांगितली . हा सर्व प्रकार घडला तो भारत आणि श्रीलंकेदरम्यान कोलकत्ता येथे झालेल्या कसोटी सामन्याच्यावेळी घडला . रोहितला हा प्रकार समजताच त्याने लगेच सुधीरकडे मोहम्मदला तिकीट बुक करण्यासाठी लागणारी रक्कम दिली . त्यामुळेच मोहम्मद वेळीच स्वतःच्या वडिलांची काळजी घेण्यासाठी पोहचू शकता . रोहितने अशी अचानक मदत केल्याने मोहम्मदलाही सुखद धक्काच बसला . याबद्दल ‘इंडियन एक्सप्रेस’शी बोलताना तो म्हणाला , ‘रोहितने केलेल्या मदतीसाठी मी त्याला खूप आभारी आहे . तो खूप चांगला खेळाडू तर आहेच पण तितकाच चांगला माणूसही आहे . आमच्या संघाविरुद्ध दुसऱ्या एकदिवसीय सामन्यातील त्याची नाबाद २०८ धावांची खेळी पाहून मला खूप आनंद झाला आहे’ मोहम्मदच्या वडिलांची तब्येत शस्त्रक्रियेनंतर सुधारत असल्याने तो सध्या निश्चिंत आहे . सध्या तो श्रीलंकेमध्येच आपल्या वडिलांची काळजी घेत असून टीव्हीवरून भारत विरुद्ध श्रीलंका मालिकेचा आनंद घेत आहे . विराटलाही काळजी मोहम्मदच्या वडिलांची काळजी केवळ रोहितलाच नसून भारतीय संघाचा कर्णधार विराट कोहलाही असल्याचे दिसून आले . क्रिकेटच्या व्यस्त वेळापत्रकामधून सुट्टी घेऊन आपली प्रेयसी अनुष्का शर्माबरोबर लग्न करण्यासाठी ईटलीला गेलेला विराट कोहली लग्नसमारंभात व्यस्त असताना मोहम्मदच्या वडिलांच्या तब्येतीची विचारपूस करत होता . तसेच काही आर्थिक मदत हवी असल्यास कळवावे , असेही त्याने मोहम्मदला सांगितले .


देशातील सर्वात मोठी वाहन निर्मिती कंपनी असलेल्या महिंद्रा अॅण्ड महिंद्राने आपल्या नवीन गाडीच्या नावाची घोषणा केली . एमपीव्ही ( मल्टी पर्पज व्हेइकल ) प्रकरातल्या या गाडीचे नाव ‘माराझो’ असल्याचे कंपनीतर्फे जाहीर करण्यात आले आहे . या गाडीला आधी यू३२१ असे कोडनेम देण्यात आले होते . ‘माराझो’ या शब्दाचा अर्थ बास्क्यू भाषेत शार्क असा होतो . एमपीव्ही प्रकारातील दमदार गाडी म्हणून महिंद्रा या गाडीची जाहीरात करणार असल्याचे समजते . महिंद्रा अॅण्ड महिंद्राने नावाबरोबरच या गाडीच्या अंतर्गत भागाचे ( इंटिरीयरचे ) काही फोटोही प्रकाशित केले आहे . यामध्ये गाडीचा डॅशबोर्ड , इन्स्टुमेन्ट क्लस्टर , एसी व्हेन्ट्स आणि सीट दाखवण्यात आले आहेत . यामधील सर्वात आकर्षक गोष्ट म्हणजे छताला असलेले एसी व्हेन्ट्स . भारतात अशाप्रकारे मध्यभागी एसी व्हेन्ट्स असलेली ‘माराझो’ ही पाहिलीच गाडी ठरेल . डॅशबोर्ड हा सेंट्रलाइज कंन्सोल्स असणारा टी शेपमध्ये आहे . डॅशबोर्डवरच ७ इंचाची इन्फोर्मेशन टच स्क्रीन देण्यात आली असून त्यामध्ये अॅपल कारप्ले आणि अॅण्ड्रॉइड ऑटो असे दोन्ही पर्याय देण्यात आले आहेत . एक्सयुव्ही ५०० आणि केयुव्ही १०० नंतरही ही महेंद्राची सर्वात प्रिमियम कार असणार आहे . नावाला साजेसे डिझाइन करण्याच्या दृष्टीने या गाडीचे डिझायनिंग करताना त्यामध्ये शार्क ग्रील्स , शार्कच्या शेपटीच्या आकाराचे टेल लाइट्स , शार्क फीन अॅण्टीना असे भन्नाट लुक्स देण्यात येणार असल्याचे समजते . या गाडीमध्ये १ . ६ लीटरचे डिझेल इंजिन असेल . या गाडीमध्ये सहा ऑटो गेअर किंवा सहा मॅन्यूअल गेअरबॉक्स असतील . डॅशबोर्ड हा सेंट्रलाइज कंन्सोल्स असणारा टी शेपमध्ये आहे अॅपल कारप्ले आणि अॅण्ड्रॉइड ऑटो असे दोन्ही पर्याय सेंट्रलाइज प्रकाराचे एसी व्हेन्ट्स असलेली ‘माराझो’ ही पाहिलीच गाडी गाडीचे सीट शार्कच्या शेपटीच्या आकाराचे टेल लाइट्स नावाला साजेसे डिझाइन करण्याच्या प्रयत्न शार्क फीन अॅण्टीना रेनॉल्टच्या लॉगी या गाडीशी स्पर्धा करणार माराझो किंमत किती असणार या गाडीची किंमत किती असेल या संदर्भात वेगवेगळे तर्कवितर्क लावले जात असले तरी प्राथमिक माहितीनुसार ही गाडी १० ते १५ लाखांच्या दरम्यान असेल . महिंद्राच्या सर्वच एमपीव्ही या १० ते १५ लाखांच्या दरम्यानच असल्याने ही गाडीही त्याच किंमतीत उपलब्ध करुन देण्यात येईल . म्हणजेच महिंद्राची माराझो बाजारात लॉन्च होईल तेव्हा रेनॉल्टच्या लॉगी या गाडीशी स्पर्धा करेल .


बहुप्रतिक्षित Reliance Jio GigaFiber च्या किंमती बूकिंग सुरू होण्याआधीच लिक झाल्या आहेत . 15 ऑगस्टपासून जिओगिगाफायबर सेवेसाठी नोंदणी सुरू होत आहे . गेल्या महिन्यात 5 जुलै रोजी रिलायन्सच्या 41 व्या सर्वसाधारण सभेत मुकेश अंबानी यांनी जिओगिगाफायबर ही ब्रॉडबँड सेवा घराघरात देण्याची घोषणा केली होती . पण नोंदणी सुरू होण्याआधीच trak . in या संकेतस्थळावर याच्या प्लॅन्स आणि किंमती लिक झाल्या आहेत . trak . in ने जाहीर केल्यानुसार , जिओगिगाफायबरच्या प्लॅनची सुरूवात 500 रुपयांपासून होईल . ग्राहकांसाठी जिओकडून 500,750,999,1,299 आणि 1,500 रुपयांचे प्लॅन्स उपलब्ध असतील . जाणून घेऊया डिटेल्स –


योगगुरु बाबा रामदेव यांच्या पतंजली जीन्सची मागच्या काही वर्षांपासून जोरदार चर्चा होती . या वर्षाच्या अखेरीपर्यंत कंपनी आपला कापड उद्योग सुरु करेल असे म्हटले जात होते . अखेर यावर शिक्कामोर्तब झाले आहे , पतंजली परिधान या पतंजलीच्या कपड्यांच्या पहिल्यावहिल्या शओरुमचे उद्घाटन बाबा रामदेव यांनी केले आहे . दिल्लीतील या शोरुमच्या उद्घाटनाच्या वेळी कुस्तीपटू सुशील कुमार आणि चित्रपट निर्माते मधुर भांडारकर उपस्थित होते . डिसेंबरपर्यंत देशात अशीच २५ शोरुम उभारण्यात येणार असल्याचे बाबा रामदेव यावेळी म्हणाले . पतंजलीच्या या शोरुममध्ये पारंपरिक पोशाखासोबतच पाश्चिमात्य पद्धतीचे कपडेही मिळणार आहेत . तसेच ग्राहकांना याठिकाणी दागिने आणि इतर गोष्टीही खरेदी करता येणार आहेत . सध्या याठिकाणी उपलब्ध असणाऱ्या जीन्सची किंमत ११०० रुपये असून दिवाळीच्या निमित्ताने २५ टक्के सूट देण्यात येणार आहे . याठिकाणी पुरुष , स्त्रिया , लहान मुले , डेनिम , पारंपरिक , कॅज्युअल , फॉर्मल अशा सर्व प्रकारचे ३००० कपड्यांचे प्रकार उपलब्ध असल्याचे पतंजलीकडून सांगण्यात आले आहे . हे कपडे लिवफीट , आस्था आणि संस्कार या ब्रँडचे असल्याचेही स्पष्ट करण्यात आले . याबाबत एक ट्विट करण्यात आले आहे . ज्याप्रमाणे खादीने देशाच्या स्वातंत्र्य चळवळीचे नेतृत्त्व केले होते . त्याचप्रमाणे पतंजली देशात आर्थिक स्वातंत्र्य आणेल असे यामध्ये म्हटले आहे . याआधी पतंजलिचे कार्यकारी अधिकारी आचार्य बालकृष्णन यांनी जीन्सबाबत महत्त्वाचे विधान केले होते . जीन्स ही पाश्चिमात्य संकल्पना आहे . विदेशी गोष्टींच्या वापराबाबत आपण दोन गोष्टी करु शकतो . एकतर त्याचा बहिष्कार करणे अन्यथा आपल्या पद्धतीने त्याचा स्वीकार करणे . सध्या जीन्स लोकांमध्ये मोठ्या प्रमाणात प्रसिद्ध आहे . त्यामुळे त्याचा बहिष्कार करणे शक्य नसल्याने आपण त्यांना स्वदेशी बनविणे गरजेचे आहे . त्यासाठी त्याची स्टाईल , डिझाईन , कापड भारतीय पद्धतीनुसार बनवायला हवे असे ते म्हणाले होते .


‘दी अॅक्सिडेंटल प्राईम मिनिस्टर’ या चित्रपटाच्या दिग्दर्शकाला वस्तू आणि सेवा करातील ( जीएसटी ) ३४ कोटी रुपयांच्या घोटाळ्याप्रकरणी अटक करण्यात आली . दिग्दर्शक विजय रत्नाकर गु्ट्टे याच्या व्हीआरजी डिजिटल कॉर्पोरेशन प्रा . लि . या कंपनीने बनावट इनव्हॉइसेस घेतले होते . गुट्टे हा इमॉशनल अत्याचार , बदमाशिया अशा चित्रपटांचा निर्माताही होता . वस्तू आणि सेवा कर गुप्तचर विभागाच्या महासंचालकांनी १७३ कोटी रुपयांच्या जीएसटी घोटाळ्याचा तपास मे महिन्यात सुरु केला होता . या तपासादरम्यान विजय गुट्टे याच्या व्हीआरजी डिजिटल कॉर्पोरेशन प्रा . लि . या कंपनीने अॅनिमेशन आणि मनुष्यबळ उपलब्ध करुन देण्यासाठी होरायझन आऊटसोर्स सोल्यूशन्स प्रा . लि . या कंपनीकडून ३४ कोटी रुपयांच्या जीएसटीचे बनावट इनव्हॉइसेस घेतल्याचे उघड झाले . गुट्टे याच्या कंपनीने केंद्रीय मूल्यवर्धीत कराचा परताव्यापोटी सरकारकडून २८ कोटी रुपयांच्या परताव्याच्या दावा केला होता . या घोटाळ्याप्रकरणी विजय गुट्टेला अटक करण्यात आली . न्यायालयाने गुट्टेला १४ दिवसांची न्यायालयीन कोठडी सुनावली आहे . विजय गुट्टेने इमॉशनल अत्याचार , टाईम बरा - वाईट आणि बदमाशिया या तीन चित्रपटांची निर्मिती केली होती . तर ‘अॅक्सिडेंटल प्राईम मिनिस्टर’ चित्रपटाचा तो दिग्दर्शक आहे . दिग्दर्शक म्हणून त्याचा हा पहिलाच चित्रपट आहे . या चित्रपटात अनुपम खेर मुख्य भूमिका साकारत आहेत . विजय गुट्टेचे वडील रत्नाकर गुट्टे यांच्यावरही पावसाळी अधिवेशनात विधान परिषदेचे विरोधी पक्षनेते धनंजय मुंडे यांनी गंभीर आरोप केले होते . परभणी जिल्ह्यातील गंगाखेड शुगर्सचे अध्यक्ष रत्नाकर गुट्टे यांनी २२ बोगस कंपन्यांच्या माध्यमातून सुमारे २६ हजार शेतकऱ्यांना तसेच व अनेक बँकांना सुमारे साडेपाच हजार कोंटींना फसवल्याचा आरोप त्यांनी केला होता . २०१४ मधील विधानसभा निवडणुकीत रत्नागर गुट्टे यांनी गंगाखेडमधून भाजपाच्या तिकीटावर निवडणूक लढवली होती .


मधुमेहावर आवश्यक ते उपचार घेतल्यास तो नक्की बरा होऊ शकतो . याबाबत संशोधकांनी एक पाऊल आणखी पुढे टाकले आहे . स्टेम सेल तंत्रज्ञानाच्या मदतीने त्वचेपासून इन्सुलिनची निर्मिती करणारी पेशी तयार करण्यात संशोधकांना यश आले आहे . नॉर्वेतील बर्गेन विद्यापीठाच्या संशोधकांनी याबाबत अधिक संशोधन केले . संशोधकांनी मधुमेह असणाऱ्या रुग्णांच्या शरीरावरील त्वचेपासून इन्सुलिनची निर्मिती करणाऱ्या पेशींची निर्मिती केली . मधुमेह असणाऱ्या लोकांच्या त्वचेखाली या पेशीचे प्रत्यारोपण करणे हा त्यांचा उद्देश होता . हा अभ्यास मधुमेहावरील एक नवीन संशोधन असून , पेशींद्वारे शरीरामध्ये इन्सुलिनची निर्मिती करता येऊ शकते म्हणून या संशोधनाचा मोठा फायदा होणार आहे , असे बर्गेन युनिव्हर्सिटीचे प्राध्यापक हेल्गी राडेर यांनी म्हटले आहे . इन्सुलिनची मात्रा पुनस्र्थित करणे आणि रक्तातील साखरेचे प्रमाण नियंत्रित करण्यासाठी इन्सुलिन बनविणाऱ्या पेशीची निर्मिती करणे हा संशोधकांचा मुख्य उद्देश होता . कॅप्सूल आणि बदललेल्या पेशीमुळे मधुमेह असणाऱ्या रुग्णांवर यशस्वी उपचार करता येणे शक्य होणार आहे . मधुमेहावरील औषधाची निर्मिती करणाऱ्यांसाठी अतिशय मोठी बाजारपेठ उपलब्ध असून यशस्वी उपचार करण्यासाठी आवश्यक ते संशोधन बाजारात आणण्यासाठी प्रयत्न करण्यात येत आहे . सध्या जगभरातील ४०० दशलक्ष लोकांना मधुमेह आहे . मधुमेह या आजारात माणसाच्या शरीरातले स्वादुपिंड पुरेसे इन्सुलिन तयार करू शकत नाही . किंवा शरीरातील तयार झालेल्या इन्सुलिनला पेशीकडून पुरेसा प्रतिसाद मिळत नाही . या दोन्ही प्रकारांत पेशींमध्ये ग्लुकोज शोषण्याच्या क्रियेत अडथळा निर्माण होतो . तोंडाने घ्यावयाची औषधे किंवा काही रुग्णांमध्ये दररोज इन्सुलिनचे इंजेक्शन घ्यावे लागते .


विश्वकरंडक नेमबाजी स्पर्धेच्या इतिहासातील सर्वोत्तम कामगिरी भारतीय नेमबाजांनी केली . यापूर्वी भारताने २००९ च्या चार स्पर्धांत मिळून सात पदके जिंकली होती , हीच सर्वोत्तम कामगिरी होती . भारताने यंदाच्या पहिल्याच स्पर्धेत चार सुवर्णपदकांसह नऊ पदके जिंकण्याचा पराक्रम केला . पदकांमध्ये भारताने अमेरिका , चीनपेक्षा सरस कामगिरी केली . मेक्सिकोतील गुआलादाजारा येथे झालेल्या स्पर्धेत भारताने केवळ सर्वाधिक पदकेच नव्हे , तर सर्वाधिक सुवर्णपदकेही जिंकली . एकंदर १५ पैकी चार सुवर्णपदके भारताने पटकावली . तर अमेरिकेने तीन आणि चीनने दोन जिंकली . शाहजार रिझवी , मनू भाकर , अखिल शेरॉन , ओम प्रकाश मिथरवाल , अंजुम मौदगिल , मेहुली घोष या नवोदितांनी भारताची शान उंचावली , त्याचबरोबर जितू राय , रवी कुमारने प्रभावी कामगिरी केली , तर संजीव राजपूतचे पदक थोडक्यात हुकले . या स्पर्धेत ५० देशांतील ४०४ नेमबाजांचा सहभाग होता . एकंदर ५९४ प्रवेशिका स्पर्धेसाठी आल्या आणि त्यांच्यात १५ सुवर्णपदकांसाठी चुरस झाली आणि १५ देशांनी पदके जिंकली . भारत आणि चीन सोडल्यास आशियातील एकाही देशाने पदक जिंकले नाही . दरम्यान , स्पर्धेच्या सांगतादिनी भारतास स्कीटमध्ये पदक जिंकण्यात अपयश आले . पहिल्या दोन फेऱ्यानंतर स्मित सिंग सहावा होता , पण अखेर तो ११६ गुणांपर्यंतच जाऊ शकला आणि १५ वा आला . अंगद बाजवा ( ११५ ) १८ वा , तर शिराज शेख ( ११२ ) ३० वा आला .


मिनी वर्ल्ड कप समजल्या जाणाऱ्या चॅम्पियन्स ट्रॉफीचे ‘महायुद्ध’ इंग्लंडमधील ओव्हलच्या रणभूमीवर रंगणार आहे . पारंपरिक प्रतिस्पर्धी असलेल्या भारत आणि पाकिस्तानमध्ये फायनल होणार असून त्याआधीच पाकिस्तानच्या संघानं रणभूमीच्या बाहेर आपला ‘माईंड गेम’ सुरू केला आहे . त्यांच्या निशाण्यावर भारताचा सेनापती अर्थात कॅप्टन विराट कोहली असणार आहे , हे त्यांनी स्पष्ट केलं आहे . ओव्हलच्या मैदानावर पाकिस्तान आणि भारत या दोन संघात रविवारी घनघोर युद्ध होणार यात शंकाच नाही . फायनलआधीच या महायुद्धासाठी वातावरणनिर्मिती करण्यात येत आहे . पारंपरिक प्रतिस्पर्धी असलेल्या या दोन्ही संघात प्रत्यक्ष लढाई सुरू होण्यापूर्वीच मैदानाबाहेरही ‘युद्ध’ सुरू होतं . प्रतिस्पर्धी संघातील खेळाडू , त्यांचा स्टाफ विरुद्ध संघातील खेळाडूंविरोधात रणनिती आखण्यास सुरुवात करतो . फायनलच्या आदल्या दिवशीच पाकिस्तानचा तेजतर्रार गोलंदाज मोहम्मद आमिरनं मैदानाबाहेरही कॅप्टन कोहलीवर बाऊन्सर मारला आहे . तर पाकिस्तानच्या गोलंदाजी प्रशिक्षकानंही भारतावर दबाव निर्माण करण्याचा प्रयत्न सुरु केला आहे . फायनलमध्ये विराट त्यांचं प्रमुख लक्ष्य असणार आहे , असे स्पष्ट संकेत आमिरनं दिले आहेत . भारतीय संघ कॅप्टन विराट कोहलीवर पूर्णपणे अवलंबून असणार आहे . विराटही या फायनलच्या सामन्यात दबावात असेल . कारण त्याच्या नेतृत्त्वात पहिल्यांदाच इतक्या मोठ्या स्पर्धेतील अंतिम सामना खेळला जाणार आहे , असे आमिरनं म्हटलंय . विराट कोहलीची विकेट ही आमच्यासाठी महत्त्वाची असेल , असेही तो म्हणाला . दुसरीकडं पाकिस्तानी गोलंदाजीचा प्रशिक्षक अजहर महमूद यानंही भारतावर दबाव निर्माण करण्याचा प्रयत्न केला आहे . आमच्याकडे गमावण्यासारखं काही नाही . यावेळी भारतावर अधिक दबाव आहे . सर्वच जण भारताबद्दलच बोलत आहेत . पण आम्हीही येथे जिंकण्यासाठी आलो आहोत . भारताची बाजू भक्कम मानली जात असली तरी , परिस्थिती बदलू शकते . आयसीसीच्या स्पर्धांमध्ये पाकिस्तान चांगली कामगिरी करत नसल्याचा आमच्यावरील ठपका आम्हाला पुसायचा आहे . इतिहास बदलू शकतो . आम्ही तो घडवू शकतो , अशी आम्हाला खात्री आहे , असं अजहर म्हणाला . पाकिस्तानला केवळ कोहलीलाच घाबरून चालणार नाही . शिखर धवन आणि रोहित शर्माही जबरदस्त फार्मात आहेत . याशिवाय युवराज सिंह आणि महेंद्रसिंग धोनी यांनीही आपल्या बॅटींगचा करिश्मा या स्पर्धेत दाखवलाच आहे . हार्दिक पंड्या आणि रवींद्र जाडेजाही वेळ पडली तर धुवाधार फलंदाजी करू शकतात , असं जाणकारांचं मत आहे .


हात स्वच्छ करण्यासाठी वापरण्यात येणारी उत्पादने मुलांसाठी घातक असून , पालकांनी त्याबाबत विशेष काळजी घेण्याचा इशारा संशोधकांनी दिला आहे . अल्कोहोलवर आधारित सुगंधी द्रव्याची आकर्षित करणारी ही उत्पादने मुले गिळतात . त्याचे शरीरावर गंभीर परिणाम होत असल्याचे दिसून येतात . पोटातील वेदना , मळमळ आणि अगदी ग्लानी येण्याचीही शक्यता यामुळे निर्माण होते , असे संशोधकांनी म्हटले आहे . शरीरावर प्रतिकूल परिणाम करणाऱ्या या उत्पादनांमुळे आरोग्य बिघडू शकते , असे अमेरिकेतील ‘रोग नियंत्रण आणि काळजी’ या केंद्रातील संशोधकांनी म्हटले आहे . अल्कोहोलवर आधारित हात स्वच्छ करणारी उत्पादने मुलांसाठी घातक असून , यामुळे मुलांची श्वसनक्रिया बंद पडणे , आम्लपित्त होणे असेच ग्लानी येण्यासारखे गंभीर आजार निर्माण होऊ शकतात , असे या केंद्रातील संशोधकांनी म्हटले . अमेरिकेतील अल्कोहोलवर आधारित हात स्वच्छ करणारी उत्पादने वापरत असल्याचा ६ ते १२ वर्षांपर्यंतच्या मुलांची माहिती गोळा करण्यात आली . ही माहिती २०११ ते २०१४ या दरम्यानची होती . हात स्वच्छ करणारी अल्कोहोलवर आधारित उत्पादने लहान मुलांसाठी असुरक्षित असल्याचे या अहवालात म्हटले आहे . २०११ ते २०१४ दरम्यान जवळपास ७० हजार ६६९ हात स्वच्छ करणारी उत्पादने वापरण्यात आली . यातील ९२ टक्के म्हणजे जवळपास ६५ हजार २९३ उत्पादनांमध्ये अल्कोहोल आढळून आले . तर ५ हजार ३७६ म्हणजेच ८ टक्के उत्पादनांमध्ये अल्कोहोल आढळून आले नाही . यावर उपाय म्हणून हात स्वच्छ धुण्यासाठी इतर उत्पादनांचा वापर करण्याऐवजी पाणी किंवा साबणाचा वापर करावा . आणि पुढील आरोग्याला होणारा धोका टाळावा . यासाठी पालकांनी काळजी घेण्याची आवश्यकता आहे , असे संशोधकांनी म्हटले आहे .


अनिल कुंबळे यांनी भारतीय क्रिकेट संघाच्या प्रशिक्षक पदाचा राजीनामा दिल्यानंतर रिक्त झालेल्या भारतीय क्रिकेट संघाच्या प्रशिक्षकपदावर सोमवारी शिक्कामोर्तब होणार का ? याकडे तमाम क्रिकेट चाहत्यांचे लक्ष लागून होते . प्रशिक्षकपदासाठी भारतीय क्रिकेट नियामक मंडळाच्या सल्लागार समितीने सोमवारी सहा जणांच्या मुलाखती घेतल्या . या मुलाखतीनंतर भारतीय संघाचा माजी कर्णधार आणि बीसीसीआय सल्लागार समितीचा सदस्य सौरव गांगुलीने पत्रकार परिषदेत प्रशिक्षक पदाच्या नियुक्तीचा निर्णय तूर्तास जाहीर करणे शक्य नसल्याचे स्पष्ट केले . गांगुली म्हणाला की , भारतीय संघाच्या प्रशिक्षकाच्या नियुक्तीवर बीसीसीआय व्यवस्थापनाला आणखी वेळ हवा आहे . मुलाखतीनंतर त्वरित निर्णय घेणे शक्य नाही . प्रशिक्षक पदाची नियुक्ती करण्यापूर्वी अन्य व्यक्तींशी चर्चा करणे गरजेचे आहे . यामध्ये भारतीय संघाचा कर्णधार विराट कोहलीशी चर्चा करणे महत्त्वपूर्ण असल्याचे गांगुलीने सांगितले . मुलाखतीपूर्वी गांगुलीने आज नाव जाहीर करणार असल्याचे म्हटले होते . भारतीय संघाच्या नव्या प्रशिक्षकाच्या नियुक्तीसाठी भारतीय क्रिकेट संघातील माजी खेळाडू आणि परदेशी अशा दहा जणांनी अर्ज केले होते . यामध्ये रवी शास्त्री , वीरेंद्र सेहवाग , टॉम मूडी , रिचर्ड पायबस , दोड्डा गणेश , लालचंद राजपूत , लान्स क्लुजनर , फिल सिमन्स , राकेश शर्मा आणि उपेंद्रनाथ भट्टाचार्य यांचा समावेश होता . यातील शास्त्री , सेहवाग , मूडी , राजपूत , सिमन्स आणि पायबस या सहा जणांच्या सौरव गांगुली , व्ही . व्ही . एस . लक्ष्मण आणि सचिन तेंडुलकर या बीसीसीआयच्या सल्लागार समितीने मुंबईत मुलाखती घेतल्या .


कर्णधार विराट कोहलीबरोबर असलेले कुंबळेंचे प्रशिक्षकाचे नाते ताणल्यामुळे अखेर तुटलेच . यात अनिल कुंबळे यांनी आपल्या प्रशिक्षकपदाचा राजीनामा दिला . राजीनामा देताना त्यांनी भारतीय क्रिकेट नियामक मंडळाला लिहिलेले पत्र . . . मला मुख्य प्रशिक्षकपदावर कायम राहण्यास सांगून क्रिकेट सल्लागार समितीने माझ्यावर जो विश्वास दाखवला त्याबद्दल मी आभारी आहे . गेल्या वर्षभरातील संघाच्या यशाचे श्रेय कर्णधार , संपूर्ण संघ , मार्गदर्शक तसेच सपोर्ट स्टाफला आहे . माझ्या शैलीविषयी तसेच प्रशिक्षकपदी कायम राहण्याविषयी कर्णधारास काही आक्षेप असल्याचे भारतीय क्रिकेट मंडळाने काल ( ता . १९ ) मला प्रथमच सांगितले . हे ऐकल्यावर मला धक्काच बसला . कर्णधार तसेच मार्गदर्शकांच्या कामाची कक्षा मी जाणतो . कर्णधार आणि माझ्यातील गैरसमज दूर करण्याचा भारतीय क्रिकेट मंडळाने प्रयत्न केला , पण आमच्यातील भागीदारी संपुष्टात आली असल्याचे मी जाणले . त्यामुळेच मी यापासून दूर होण्याचे ठरवले . व्यावसायिकता , शिस्त , संघाशी बांधिलकी , प्रामाणिकता , पूरक कौशल्य तसेच प्रत्येक मताचा आदर या महत्त्वाच्या गोष्टींना मी कायम महत्त्व दिले . एकमेकांच्या सहकार्यासाठी या गोष्टी आवश्यक आहेत . कामगिरीत सुधारणा होण्यासाठी खेळाडूंसमोर आरसा धरण्याचे काम मार्गदर्शकाचे असते . आता माझ्याबाबत काही आक्षेप असताना मार्गदर्शकपदाची जबाबदारी क्रिकेट सल्लागार समिती तसेच भारतीय क्रिकेट मंडळाने योग्य वाटेल अशा व्यक्तीकडे सोपवणेच उचित ठरेल . गेले एक वर्ष भूषवलेले मुख्य प्रशिक्षकपद हा माझ्यासाठी एक सन्मानच होता . त्याबद्दल क्रिकेट सल्लागार समिती , भारतीय मंडळ , क्रिकेट प्रशासकीय समिती तसेच सर्वांचा आभारी आहे . भारतीय क्रिकेट संघाच्या असंख्य चाहत्यांचेही मी आभार मानतो . माझ्या देशातील क्रिकेटच्या महान परंपरेचा मी कायम शुभचिंतक राहीन .


ट्विंकल खन्ना नेहमीच तिच्या लिखाणावरुन आणि सोशल मीडियावरील तिच्या प्रतिक्रियांवरुन चर्चेत असते . लेखिका म्हणून नावारुपाला येत असतानाच तिची आई म्हणूनही एक वेगळी बाजूही पाहायला मिळते . ट्विंकल तिच्या आणि मुलगा आरवच्या नात्याबद्दल अनेकदा बोलते . ही माय लेकांची जोडी सर्व गोष्टींवर अगदी खुलेपणाने चर्चा करते . कोणत्याही गोष्टीबद्दल बोलताना त्याला संकोचलेपण येऊ नये यासाठी ती प्रयत्नशील असते . पण आरवचे मित्र - मैत्रीणी मात्र ट्विंकलला वेगळ्याच नावाने संबोधतात . ते तिला ‘क्रुर’ म्हणतात . याबद्दल बोलताना ट्विंकल म्हणाली की , ‘मला वाटतं मी ( क्रूर ) आहे . किंबहूना तसे बनण्याचा प्रयत्न तरी करते . आरवचे मित्र मला क्रुर असे संबोधतात . सध्याच्या जगात ही एक प्रशंसाच मानली जाते . हे ऐकताना जरी भीषण वाटत असलं तरी मला वाटतं की ही एक चांगली गोष्ट आहे , असं किमान आरव तरी मला सांगतो . ’ तिने ही गोष्ट जरी गांभीर्याने घेतली नसली तरी ती आपल्या मुलांबाबत नेहमीच जागरुक असते . ‘कितीही काही झाले तरी मी एक आई आहे , त्यामुळे माझ्या मुलांचे रक्षण करणे हे माझेच काम आहे . मला सोशल मीडियावर नितारा किंवा आरवचे फोटो पोस्ट करायला फारसे आवडत नाहीत . ते लहान आहेत म्हणून असे नाही पण त्यांचेही काही वैयक्तीक आयुष्य आहे जे मला खराब करायचे नाही . त्यांचे आई - बाबा किंवा कुटुंबातल्या इतर व्यक्ती या प्रसिद्ध आहेत याचा अर्थ हा नाही की त्यांचे खासगी आयुष्यही सर्वांसमोर आले पाहिजे . जेव्हा ते माझ्यासोबत कुठेही बाहेर जातात तेव्हा त्यांचे फोटो घेण्यावर माझा काहीच आक्षेप नाही . पण तरीही जोवर त्यांना लाइमलाइटमध्ये येण्याचे मुल्य आणि परिणाम कळत नाहीत तोवर मी त्यांना यापासून दूर ठेवण्याचा प्रयत्न करते . ’ असे ट्विंकल म्हणाली .


प्रो कबड्डी लीगमधील प्रशिक्षकांचे मत तंदुरुस्ती आणि दुसरी फळी हीच यशाची गुरुकिल्ली ठरेल , असे मत विविध संघांच्या प्रशिक्षकांनी शुक्रवारपासून सुरू होणाऱ्या पाचव्या हंगामाबाबत व्यक्त केले आहे . तीन महिने चालणाऱ्या यंदाच्या हंगामात १२ संघ १३०हून अधिक सामने खेळणार आहेत . सामन्यांच्या संख्येचे दडपण सर्वच संघांवर असले तरी त्या दृष्टीने त्यांनी आधीपासून तयारी सुरू केली आहे . प्रो कबड्डीच्या साखळीमध्ये प्रत्येक संघाच्या वाटय़ाला २२ सामने येणार आहेत . यापैकी घरच्या मैदानावर प्रत्येक संघाला सात दिवसांत सहा सामने खेळावे लागणार आहेत , तर अन्यत्र १५ सामने खेळावे लागतील . याशिवाय ६ ते १२ ऑक्टोबर या कालावधीत जयपूरला होणाऱ्या आंतरविभागीय विशेष प्रवेशिकांच्या टप्प्यात प्रत्येक संघाला आणखी एक सामना खेळावा लागणार आहे . मुंबई आणि चेन्नई येथे २२ ते २८ ऑक्टोबर या दरम्यान बाद फेरीचे सामने होणार आहेत . ‘अ’ आणि ‘ब’ गटातून प्रत्येकी तीन संघ बाद फेरीसाठी पात्र ठरतील . त्यामुळे या टप्प्यात किमान एक आणि कमाल चार सामने खेळावे लागणार आहेत . त्यामुळे सहा संघांच्या सामन्यांची संख्या ही सरासरी २३ ते २६ पर्यंत वाढणार आहे . कबड्डीपटू सर्वसामान्यपणे वर्षभर खेळाशी जोडलेले असतातच . परंतु यंदाची स्पर्धा अत्यंत आव्हानात्मक आहे . सामन्यांची संख्या बरीच आहे . घरच्या मैदानावर सात दिवसांत सहा सामने खेळावे लागणार आहेत , हेच सर्वात मोठे आव्हान असणार आहे . अन्य ठिकाणी मात्र पुरेशा प्रमाणात विश्रांती मिळणार आहे . तंदुरुस्ती हा कबड्डी खेळाचा आत्मा आहे . आमच्या संघात अनुभवी आणि गुणवान खेळाडूंचा विशेष भरणा आहे . सामन्यांची संख्या बरीच असल्यामुळे बंगाल संघाचे शिबीर आधीपासूनच सुरू केले . पहिल्या दोन आठवडय़ांच्या शिबिरात आम्ही तंदुरुस्तीवरच लक्ष केंद्रित केले . दुसरे शिबीर अद्याप सुरू असून , यात कौशल्यावर भर दिला जात आहे . संघरचना आणि दुसरी फळी कशी तयार करता येईल , हे यात प्राधान्याने लक्ष देण्यात आले . साहाय्यक प्रशिक्षकांची संपूर्ण फळी बदलण्यात आली आहे . – जगदीश कुंबळे , बंगाल वॉरियर्सचे प्रशिक्षक सामन्यांची संख्या अधिक असल्यामुळे आम्ही सरावासाठी योग्य रणनीती वापरली आहे . तंदुरुस्ती आणि अन्य सराव यांच्यावरच खेळाडूंनी आता योजनापूर्वक लक्ष केंद्रित केले आहे . हंगाम मोठा असल्यामुळे स्वाभाविकपणे दुखापतीचे व्यवस्थापन हे महत्त्वाचे असणार आहे . आमची दुसरी फळीसुद्धा अतिशय मजबूत आहे . या फळीतसुद्धा तितक्याच ताकदीचे खेळाडू आहे , ही संघाची जमेची बाजू ठरेल . त्यामुळे सामन्यांच्या संख्येनुसार खेळाडूंचे योग्य पद्धतीने व्यवस्थापन केले जाईल . – उदय कुमार , यूपी योद्धा प्रशिक्षक


आयबॉल कंपनीचा ‘ प्रीमियो व्ही२ . ० ’ हा लॅपटॉप विद्यार्थीवर्गासाठी अतिशय उपयुक्त आहे . दिसायला आकर्षक , साधारण पुरेशी वैशिष्टय़े असलेला हा लॅपटॉप वजनाने हलका आणि हाताळायलाही सहज असा आहे . . सध्याच्या धावत्या जगात अनेक कामे धावतपळतच उरकावी लागतात . किंबहुना ‘मल्टिटास्किंग’ अर्थात एका वेळी एकापेक्षा अधिक कामे हे सध्याच्या जीवनशैलीचे ब्रीद बनले आहे . या धावत्या जीवनशैलीला सहज बनवण्याचे काम करणारी अनेक साधने तंत्रज्ञानाने आपल्याला उपलब्ध करून दिली आहेत . त्यातील एक म्हणजे लॅपटॉप . लॅपटॉप ही आजघडीला साऱ्यांचीच गरज बनली आहे . केवळ प्रवासातच नव्हे तर घरातही लॅपटॉपवर काम करणे सोयीचे बनले आहे . डेस्कटॉप संगणकासाठीच्या फर्निचरमुळे घरातील वा कार्यालयातील बऱ्यापैकी जागा अडवली जाते . तसेच त्याच ठिकाणी बसून आपल्याला काम करावे लागते . याउलट लॅपटॉप घेऊन तुम्ही हवे तेथे बसून आपली कामे करू शकता . त्यामुळे अलीकडे प्रथम संगणक खरेदी करणारेही डेस्कटॉपपेक्षा लॅपटॉपला पसंती देतात . साहजिकच अशा खरेदीदारांत विद्यार्थीवर्ग मोठय़ा प्रमाणावर असतो . बहुधा हाच दृष्टिकोन डोळय़ांसमोर ठेवून ‘आयबॉल’ने ‘कॉम्पबुक प्रीमियो व्ही२ . ०’ हा लॅपटॉप भारतीय बाजारात दाखल केला आहे . ‘प्रीमियो’चे सर्वात महत्त्वाचे वैशिष्टय़ त्याचे देखणेपण आहे . ‘गन मस्टर्ड मेटॅलिक’ रंगांमध्ये रंगलेला प्रीमियो दिसायला अतिशय स्टायलिश वाटतो . १४ इंची असल्यामुळे बॅगेत सहज सामावतो आणि वजनाने हलका असल्याने हातातून वाहून नेतानादेखील अडचण वाटत नाही . मघाशी म्हटल्याप्रमाणे या स्टायलिश रचनेमुळे विद्यार्थ्यांना तो अधिक पसंतीचा वाटू शकतो . या लॅपटॉपला चमकदार प्लास्टिक आवरण असल्याने ओरखडय़ांपासून किंवा हाताच्या ठशांमुळे लॅपटॉपचे बाह्यावरण खराब होण्याची शक्यता नाही . १४ इंचाचा आकार असल्याने यातील कीबोर्डला ‘न्यूमपॅड’ पुरवण्यात आलेला नाही . लॅपटॉपच्या बाजूंवर स्पीकर पुरवण्यात आलेले आहेत . डाव्या बाजूला यूएसबी ३ . ० , मिनी एचडीएमआय आणि पॉवर पिनसाठी जागा पुरवण्यात आली आहे . या लॅपटॉपची स्क्रीन १४ इंचाची असून त्याला १३६६ बाय ७६८ रेझोल्युशनचा एचडी डिस्प्ले पुरवण्यात आला आहे . या स्क्रीनचे वैशिष्टय़ म्हणजे सूर्यप्रकाशात वा घरातील उजेडात स्क्रीन सुस्पष्टपणे पाहता येते . अनेकदा स्क्रीनवर प्रतिबिंब उमटत असल्याने प्रत्यक्ष लॅपटॉप वापरताना अडचणींना तोंड द्यावे लागते . मात्र , ‘प्रीमियो’ हाताळताना ती गोष्ट जाणवत नाही . लॅपटॉपचा टचपॅड अतिशय व्यवस्थित असून त्याद्वारे ‘मल्टिटास्किंग’ही करता येते . या लॅपटॉपचे आणखी एक वैशिष्टय़ म्हणजे यातील ध्वनियंत्रणा अतिशय चांगली आहे . लॅपटॉपचा आणि त्यातील स्पीकरचा आकार लहान असला तरी आवाजाची तीव्रता चांगली आहे . अर्थात आकाराच्या मर्यादेमुळे हा आवाज काही वेळा किरटा वाटतो . ‘आयबॉल’ने प्रीमियोसोबत ‘विंडोज १०’ लोड करून दिले आहे . खरे तर २१९९९ रुपयांच्या किमतीत ‘विंडोज १०’ असलेला लॅपटॉप मिळणे सध्या कठीणच आहे . मात्र , प्रीमियोने ही गोष्ट खरी करून दाखवली आहे . यामध्ये ‘विंडोज १० होम’ आवृत्ती पुरवण्यात आली असली तरी , काही रक्कम भरून तुम्ही ‘विंडोज’ अद्ययावतही करू शकता . ‘प्रीमियो’मध्ये इंटेलचा पेंटियम क्वाडकोअर प्रोसेसर सर्व कामे करतो . मात्र , लॅपटॉपचा एकूण वेग पाहता हा ‘पेंटियम क्वाडकोअर प्रोसेसर’ असेल असे वाटत नाही . एका वेळी अनेक विंडो खुल्या असतानाही लॅपटॉप धिमा झाल्याचे अजिबात जाणवले नाही . सध्या ‘इंटेल आय ३ , ५ , ७’ या प्रोसेसरची चर्चा असताना हा प्रोसेसर अतिशय सक्षमपणे काम करतो , ही गोष्ट अतिशय समाधानकारक आहे . अर्थात यासाटी लॅपटॉपला चार जीबी रॅमची जोड पुरवण्यात आली आहे . त्यामुळे दिलेल्या आज्ञावली ‘प्रीमियो’ झटपट पार पाडतो . या लॅपटॉपमध्ये ३८ डब्ल्यूएच क्षमतेची लि - पॉलिमर बॅटरी पुरवण्यात आली आहे . ती अर्थातच पुरेशी ठरत नाही . मात्र , लॅपटॉप चार्जिग लवकर होत असल्याने याचा फारसा फटका जाणवत नाही . आयबॉल प्रीमियो हा भारतात २१ हजार ९९९ रुपयांत उपलब्ध आहे . सध्या १४ इंच आकाराचे लॅपटॉप याच किंमत श्रेणीत उपलब्ध आहेत . मात्र , दिसायला देखणा , कामात वेगवान असलेला ‘प्रीमियो’ त्या सर्वात निश्चितच उठून दिसतो . वैशिष्टय़े


इंदूरमध्ये पहिल्यांदाच कसोटी न्यूझीलंडचा संघ सप्टेंबर - ऑक्टोबर महिन्यामध्ये भारतीय दौऱ्यावर येत असून यामध्ये दिवस - रात्र कसोटी सामना खेळवण्यात येणार नसल्याचे भारतीय क्रिकेट नियामक मंडळाने ( बीसीसीआय ) स्पष्ट केले आहे . या दौऱ्यात तीन कसोटी सामने आणि पाच एकदिवसीय सामने खेळवण्यात येणार आहे . इंदूरला पहिल्यांदाच कसोटी सामना खेळवण्याचा निर्णय बीसीसीआयने घेतला आहे . पहिला कसोटी सामना कानपूरला २२ - २६ सप्टेंबर या कालावधीमध्ये कानपूर येथे होणार आहे , तर धरमशालामध्ये १६ ऑक्टोबरला पहिला एकदिवसीय सामना खेळवण्यात येणार आहे . सामन्यांचे वेळापत्रक पहिली कसोटी : २२ - २६ सप्टेंबर – कानपूर दुसरी कसोटी : ३० सप्टेंबर ते ४ ऑक्टोबर – कोलकाता तिसरी कसोटी : ८ ते १२ ऑक्टोबर - इंदूर पहिला एकदिवसीय : १६ ऑक्टोबर – धरमशाला दुसरा एकदिवसीय : १९ ऑक्टोबर - दिल्ली तिसरा एकदिवसीय : २३ ऑक्टोबर - मोहाली चौथा एकदिवसीय : २६ ऑक्टोबर - रांची पाचवा एकदिवसीय : २९ ऑक्टोबर - विशाखापट्टणम


सोनी वाहिनीवर प्रदर्शित केल्या जाणाऱ्या ‘पहरेदार पिया की’ या मालिकेवर आता खुद्द टेलिव्हिजन विश्वातील कलाकारांनीच खंत व्यक्त केली आहे . या मालिकेच्या प्रोमोपासूनच नेमकं कथानक कसं असणार हाच प्रश्न अनेकांच्या मनात घर करत होता . या मालिकेच्या प्रोमोमध्ये एक लहान मुलगा त्याच्यापेक्षा वयाने मोठ्या मुलीच्या भांगात कुंकू भरताना दिसत आहे . मुख्य म्हणजे या मालिकेचं मूळ कथानक कसं असणार आहे याबाबत आता बरेच प्रश्न उपस्थित केले जात आहेत . रतन ( अफान खान ) आणि दिया ( तेजस्वीनी पारेख वायंगणकर ) यांची चौकटीबाहेरील जोडी या मालिकेच्या रुपाने प्रेक्षकांच्या भेटीला आली आहे . एका तरूणीचं तिच्याहून वयाने बऱ्याच लहान मुलाशी होणारं लग्न आणि त्यांच्यात परिस्थितीमुळे निर्माण झालेल्या नात्यातील रहस्य हा या मालिकेचा विषय आहे . पण , या मालिकेचं हे कथानक सध्या अनेकांनाच खटकतंय . किंबहुना एका तरूणीचं लहान मुलाशी लग्न लावण्यामागचं काय कारण ? हा प्रश्न अनेकांच्या मनात घर करतोय . मुख्य म्हणजे टेलिव्हिजन अभिनेता करण वाही यालासुद्धा मालिकेचं कथानक खटकलं आहे . त्यामुळेच त्याने फेसबुकवर या कार्यक्रमाविषयी आपलं मत स्पष्टपणे मांडलं आहे . ‘हे माझं स्वतःचं मत आहे . फक्त पुस्तकाचं मुखपृष्ठ पाहूनच त्याच्याविषयी अंदाज बांधता येऊच शकत नाही . पण , मग दिशाभूल करणारं मुखपृष्ठ ठेवण्याचीही काहीच गरज नाही’ , असं ट्विट करणने केलं आहे . करणने या कार्यक्रमाविषयी खंत व्यक्त केल्यानंतर या मालिकेतील अभिनेता सुयश रायने मालिकेविषयी काही गोष्टी स्पष्ट केल्या आहेत . सुयशने त्याच्या इन्स्टाग्राम अकाऊंटवर या मालिकेतीलच काही दृश्यांचे फोटो काढत त्यासोबत भलंमोठं कॅप्शनही लिहिलं आहे . करण वाहीला उद्देशून त्याने लिहिलंय , ‘करण वाहीने जे म्हटलंय त्याला कोणीही विरोध करु शकत नाही . ते सर्वस्वी त्याचं मत आहे . पण , आम्ही सर्वच कलाकारांनी या कार्यक्रमासाठी फार मेहनत घेतली आहे . आम्ही फक्त प्रेक्षकांचं मनोरंजन करु इच्छितो . बालविवाह किंवा इतर कोणत्याच रुढीला प्रोत्साहन देण्याचा आमचा मनसुबा नाही’ , असं त्याने स्पष्ट केलंय . सुयशने मालिकेविषयी मांडलेलं हे मत आणि सध्या प्रेक्षकांमध्ये मालिकेविषयी असणाऱ्या या दुमताचा टिआरपीवर काही परिणाम होणार का हे पाहणं महत्त्वाचं ठरणार आहे . वाचा : …म्हणून कटप्पाच्या मुलीने लिहिलं मोदींना पत्रं


आयपीएलमधील कामगिरीमुळे मी चँपियन्स करंडक क्रिकेट स्पर्धेसाठी निवडण्यात आलेल्या भारतीय संघात स्थान मिळवू शकलो , असे भारताचा सलामीवीर शिखर धवनने म्हटले आहे . चँपियन्स करंडकासाठी 15 सदस्यीय भारतीय संघाची सोमवारी घोषणा करण्यात आली . यामध्ये तीन सलामीवीरांच्या यादीत धवनलाही संधी देण्यात आली आहे . आयपीएलच्या दहाव्या मोसमात शिखर धवन चांगली कामगिरी करत असून , तो सर्वाधिक धावा बनविणाऱ्या खेळाडूंच्या यादीत दुसऱ्या स्थानावर आहे . त्याने 12 सामन्यांमध्ये 450 धावा केल्या आहेत . धवनने सोमवारी मुंबई इंडियन्सविरुद्ध झालेल्या सामन्यात नाबाद 62 धावा केल्या होत्या . धवन म्हणाला , ' ' चँपियन्स करंडकात खेळण्याची संधी मिळाल्याने मी खूप आनंदी आहे . आयपीएलमधील कामगिरीमुळे मला ही संधी मिळाली . चांगली कामगिरी केल्यास त्याकडे दुर्लक्ष होत नाही . भारतीय संघात बराच काळ खेळण्यासाठी मी माझ्या कामगिरीत सातत्य ठेवेन . चँपियन्स करंडकात खेळण्यासाठी मी उत्सुक आहे . आम्ही पुन्हा हा करंडक जिंकण्यासाठी प्रयत्न करू . ' '